c: text/html

text:
Hendan køkan má verða ein av mínum yndis. Hon er so frísk og samstundis júst passaliga søt við lekkra brownie botninum. Altso hon smakkaði væl. Og vakri liturin av bromberunum?? Waaauw! eg eri so positivt yvirraskað. Hetta var ein av teimum verkætlaunum, sum bara riggaði frá byrjan av. Ja, onkuntíð er man so heppin!
Mær dámar so væl at royna ymiskt nýtt, og her havi eg fyri fyrstu ferð, kasta meg út í at brúka hetta vakra prýði omaná køkuna.
TIPS: Til prýðið oman á køkuni, havi eg brúkt hesar hálvkúlurnar, sum man ger við silikon formunum. Hetta kann keypast á netinum, ella í handlum sum Maria Poulsen osf. Trýst á hetta leinkið HER, fyri at síggja hvussu formurin sær út.
Vit fara bara beint til verka, tí hesa køkuna MUGU tit royna!
Tilfar til botnin
100 g smør
5 spsk kakao
2 stór egg
200 g sukur
100 g mjøl
Arbeiðsháttur
- Set ovnin á 170 stig.
- Smelta smørið.
- Píska egg og sukur væl saman í einum bolla, so tað fær ein luftigan konsistens.
- Koyr síðani mjølið og kakaopulvurið í og síðani rørir tú smørið saman við.
- Koyr nú deiggið í ein form við 20 cm tvørmáti og baka mitt í ovninum í 30 minuttir. Lat botnin kølna.
Tilfar til brombermousse
600 g bromber
1/2 l róma
5 spsk sukur
2 spsk vaniljusukur
5-6 husblas
Arbeiðsháttur
- Legg husblas í vatn.
- Koyr 500 g av bromberunum í eina grýtu og koyr restina aftur í frystaran.
- Stroy sukur og vaniljusukur omanyvir og fá tað upp á kók. Rør eitt sindur í tí og royn og morla bromberini, so tú fært so nógva vesku burturúr sum gjørligt.
- Brúka nú eina sikt, at skilja veskuna frá matinum av bromberunum. Koyr matin burtur og og rør husblas niður í bromberveskuna.
- Lat kølna.
- Píska róman.
- Goym eitt sindur av rómanum til prýði.
- Tá bromberveskan er kølnað, rørur tú spakuliga róman saman við.
- Um tú hevur silikonformin at gera hálvkúlurnar við, so sproytar tú nú brombermousse í tríggjar hálvkúlur, og stillar tað í frystaran.
- Tak nú brownie botnin úr springforminum og sker toppin av, soleiðis at botnurin er slættur.
- Legg bakipappír niðast í botnin á sprinforminum, ella stilla browniebotnin á fatið, sum køkan skal borðreiðast á.
- Koyr springformin runt um browniebotnin og brúka plastfolie (tað man bakar við) innan fyri kantin á springforminum, fyri eitt slættari endaúrslit.
- Sproyta nú brombermousse’ina í springformin, og slætta yvirflatuna so væl tú kanst.
- Stilla á køl í nakrar tímar (merk eftir nær køkan er stívnað)
Prýði
- Tak springformin og plasfolie av.
- Hálvkúlurnar skulu takast úr frystarinum og trýstast varliga úr silikonforminum. Legg tær nú oman á køkuna, og pynta við róma.
- Tak bromberini úr frystarinum. Eg havi vent teimum í silvurpulvuri, áðrenn eg havi lagt tey á køkuna. (tað besta hevði verið at havt frísk bromber, tí tey frystu tiðna og kunnu so byrja at renna, aftaná eina tíma ella so)
Gott vikuskifti!
M&K

robotstxt: allowed

filter: keep


text:
Summarferian er av álvara byrjað, og tað bleiv millum annað, hátíðarhildi við at fara til Tøse Tirsdag, saman við einari vinkonu. Nú var hetta aðru fer, vit hava verið til hetta tiltakið, og trúgvi neyvan at tað var seinastu fer. Vit ELSKA tøse tirsdag!
Tað sum tiltakið inniber er:
Fyrsta týsdag í mánaðinum er Tøse Tirsdag.
Biografurin vísur ein “tøsefilm”.
Tiltakið er fyri kvinnur í øllum aldri.
Tað verður borðreitt við cider og nachos í forhøllini áðrenn filmin.
Í salinum verður trekt lut millum lekkrar vinningar.
Tú finnur smá gávukort og góðgæti á setrinum.
Síðani er bara eftir at “læne sig tilbage, og nyde rejsen”.
Tað er bara okkurt serligt við, tá kvinnur møtast til eitthvørt. Eg haldi at nógvar kvinnur dáma kensluna av, at hetta tiltakið er BARA fyri kvinnurnar, og tað er fantastiskt. Har koma kvinnur í øllum aldri. Ungar sum gamlar og ofta sær man eisini, at tvær møðgur eru farnar út til eitt hugnaligt kvøld.
Tað sum eg hugsi, er at hetta krevur ikki so nógv, og eg haldi avgjørt at hetta burdi verið eitt tiltak í Havnar Bio burdi farið og hugsa um. Halda tit ikki eisini tað? Um eg var búsitandi í Føroyum, hevði eg heilt sikkurt viljað hjálpt til, við at fingið hetta upp at standa. Tað er sunt at hava tílík tiltøk. Okkurt at koma út til. Okkurt at fara til, við vinkonunum ella bindiklubba damunum.
Kvinna skipaði einafer fyri onkrum tílíkum tiltaki, í samband við at “Sex and the city” filmurin kom út. Men haldi tað er við at verða nøkur ár síðani. So nú er tíð uppá at onkurt tílíkt verður aftur. Tað er barasta soo hugnaligt!
Bonus-info – Tey koyra eisini við einum koncepti sum eitur “Macho Mandag”! Ímyndi tykkum! Mannfólkini eeeelska tað!
Filmurin hesafer var “Me before You”. Áhh ein fittur filmur, sum er bygdur uppá bókina, við sama heiti. Eg viðmæli heilt sikkurt, øllum kvinnum, sum eru fan av tøsefilmum, at síggja júst hendan. Minst til lummaturriklæðið 😉
Eg hopi at vit fara at uppliva hetta tiltakið í Føroyum, einafer í framtíðini!


text:
Nevndin í Arkitektafelag Føroya hevur skipað seg
Arkitektafelag Føroya hevði ársaðalfund sín tann 31. oktober.
Á aðalfundinum varð Heidi Poulsen vald sum forkvinna. Svend Sivertsen, sum hevur verið formaður í fleiri ár ynskti ikki at stilla uppaftur.
Á aðalfundinum varð eisini Nina Alberg Arge vald í nevndina fyri 2 ár. Robert Thomassen varð valdur á ársaðalfundinum í fjør fyri 2 ár og heldur sostatt fram í nevndini 1 ár afturat.
Á nevndarfundi tann 3. desember skipaði nevndin seg við Ninu Alberg Arge sum kassameistara og við Robert Thomassen sum skrivara og næstformann.
Tiltakslimir í nevndini eru Birita Wardum og Magni Dalsgaard.
Nevndin í Arkitektafelag Føroya: Frá vinstru Robert Thomassen, Heidi Poulsen, Nina Alberg Arge


text:
Vænta betri dagar fyri turrfarmamarknaðin
Reiðaríið Wilson í Bergen ætlar at brúka góðar hálvthundrað miljónir krónur upp á tvey smærri turrfarmaskip.
Turrfarmareiðaríið hevur í umbúna at keypa tey bæði farmaskipini MV Hanseatic Trader og MV Wilson Holla upp á 4345 deyðvekttons fyri tilsamans 5,8 miljónir evrur.
– Keypið stuðlar upp undir langtíðar trúnna hjá Wilson á marknaðin og hetta slagið av skipum, skrivar reiðaríið í eini fráboðan.
Úrslitini eru vorðin betri í seinastuni hjá Wilson, sum eisini í fjørsummar keypti tvey skip, sum longu sigldu fyri felagið.
Reiðaríið rekur eisini longu í dag MV Wilson Holla (2002), men samlaði flotin hjá reiðarínum við keypinum av tí nærum 17 ára gamla MV Hanseatic Trader økist til 118 skip.
Eftir ætlanini skulu skipini yvirtakast í fyrsta ársfjórðingi av 2018 og umdoypast til Wilson-nøvn.
Meginparturin av keypsfíggingini er eginpeningur.
Wilson seldi á heysti 2016 sítt bingjuvirksemi til Samskip fyri 2,5 miljónir evrur eins og fleiri gomul turrfarmaskip eisini vórðu seld. Í 2015 bílegði reiðaríið trý spildurnýggj skip úr Kina.
Kelda: e24.no


text:
Í morgun bórust deyðsboðini um Rasmus Rasmussen. Vit hava mist ein vin og familjan hevur mist sín Rasmus. Men hetta er eisini ein sorgardagur fyri føroyska mentan, tí vit hava mist ein gandakall, ið gandaði kenslur burturúr sínum ljóðføri.
Tá man í 2005 valdi besta føroyska gittarleikaran á Atlantic Music Event, var tað Rasmus í Makrel, ið fekk heiðurin. Hóast aðrir gittarleikarar vóru meira royndir og betri fyri tekniskt, so fall valið á Rasmus. Uttan iva tí, at hansara inniligi og egni stílur, gjørdi hann til ein tann mest spennandi instrumentalistin, ið vit hava upplivað í Føroyum. Eg varð so glaður, tí tað vísti, at føroyski tónleikaheimurin endiliga virdi listarliga virðið hægri enn tekniska handverkið.
Nú eg sjey og eitt hálvt ár seinni fekk deyðsboðini, um Rasmus, so kendust tey onkursvegna ikki óvæntaði. Tí líka so stórt sum listafólki Rasmus Rasmussen var, líka torført skuldi lív hansara gerast.
Fyrsta reaktiónin, tá okkara felagsvinmaður Heri ringdi við deyðsboðunum, var illsinni inn á sálarsjúkuna. Fuck, sum eg hati sálarsjúku! Sálarsjúka er so torfør fyri tey hon rakar. Hon tekur so nógv frá okkum, og nú hevur hon tikið Rasmus. Vit hava mist menniskja Rasmus, vinmannin Rasmus, myndlistamannin Rasmus, tónlistamannin Rasmus, filmslistamannin Rasmus og tit hansara næstu hava mist tykkara Rasmus. Tað kennist ikki rættvíst, tað er ikki rættvíst!
Rasmus var eitt inniligt menniskja, intensur og eldhugaður, ivaleyst spældi sálin, ið var so sjúk, ein eins stóran leiklut í tí jaliga sum tí neiliga í lívinum hjá Rasmusi. Tí tann besta listin, ið hann skapti var sorgblíð. Eg havi havt øgiliga stóra gleði av vakra tónleikinum hjá Rasmusi, ið hevur ríkað mítt lív. Eisini hava filmklippini, ið hann var farin at gera, verið sera vøkur og musikalsk, og lukkutíð liggur nógv eftir hann bæði av filmi og tónleiki.
Eg havi í dag, eins og ofta áður sitið og lurta og hugt eftir klippum hjá Rasmusi á Youtube. Allur hesin sorgblíði vakurleikin var næstan ikki til at halda út, tá man er so keddur, sum eg eri í dag. T.d. hetta klippið, ið hann hevur tikið upp í plantasjuni, har hann eisini varð funnin í morgun.
Eg veit bert, at í leitanini og longslinum eftir vakurleikanum, hevur Rasmus skapt nógv ótrúliga vakurt. Hetta liggur eftir, eins og góðu minnini.
Lívið fór ikki væl við Rasmusi, og sjúkuna lýsir hann so øgiliga væl í hesum klippinum um sálarsjúku:
Í stríðnum fyri rættindunum hjá teimum samkyndu, hevur eingin einstaklingur átt ein størri leiklut enn Rasmus. Hetta var ein dýrur prísur, sum Rasmus rindaði. Men álopið á hann fekk ótrúliga nógvar føroyingar at savnast í mótstøðuni móti homofobi.
Sum mamma mín so væl segði í kvøld, tá vit tosaðu um Rasmus: “Hví kunnu fólk ikki bara lata onnur liva í frið?” Júst hetta var spurningurin hjá einum meiriluta av føroyingum eftir álopið. Hetta gjørdi ikki bert, at vit fingu 266b samtykta, men var eisini við til at skapa eina fólkarørslu, ið náddi sítt hæddarpunkt higartil, tá 10% av føroyingum gingu skrúgongu fyri rættindunum hjá teimum samkyndu fyrr í summar. Enn eru vit ikki komin á mál, men tað gongur rætta leið.
Rasmus vinurin, seinastu ferð eg sá teg, var tá eg kom tuskandi framvið Smiðjuni í Lítluvík, og tú vart í ferð við at koyra síðstu málningarnar inn í hýruvognin. Eg var tíanverri ov seinur at síggja framsýningina. Men fittur, sum tú vart, so sendi tú mær eina leinkju til eitt youtubeklipp av framsýningini:
Hetta vísir, at eisini í myndlistini hevði tú nógv at bjóða. Takk fyri at tú vart til, takk fyri, at eg slapp at kenna teg, hesa stuttu løtuna tú vart her. Eg havi bara orð at bjóða tær, og tað kennist onkursvegna lekjandi at skriva sorgina, tí fært tú hesi minningarorðini.
Góðu tit, ið stóðu Rasmusi nær, mínir tankar eru hjá tykkum.
Hvíl í friði vinurin, frælsið hevur tú í øllum førum nú.


text:
Kunning um Barcelona
Góðu foreldur
Fyrst av øllum vil eg hjartaliga takka tykkum fyri vakra glasfuglin frá Mikkalina - glas, sum stendur so fittur í vindeygakarminum hjá mær :) Takk fyri.
Nú nærkast námsferðin, og tit ótolnast óivað eftir kunning. Tit mugu orsaka, men vit hava arbeitt við at gjalda ferðina, og vit hava samskift við ferðaskrivstovuna.
Vit arbeiða við at fáa tiltøkini í Barcelona upp á pláss, eisini arbeiða vit við at gera mannagongdir um, hvussu vit bera okkum at o.s.fr.
Men her er ein stutt kunning um ymiskt, sum vit kunnu siga nú:
Vit flúgva úr Føroyum 30. mai klokkan 08.00
Vit lenda í Føroyum 06. juni klokkan 16.15
Lærarar, ið koma við, eru: Durita Jacobsen, Randi Bjørk, Jógvan Martin Mørk og Johann J. Petersen.
Vit bjóða tykkum til ein felagsforeldrafund um námsferðina: mánakvøldið 15. mai klokkan 19.00 í Eysturskúlanum
Vit búgva í Santa Susanna, sum er uttan fyri Barcelona. Vit búgva á hotellinum, Aquamarina, sum nógvir føroyingar kenna.
Innsavnan
Málið var at savna inn til alla námsferðina, men tað kláraðu vit tíverri ikki. Men vit hava goldið fyri ferð og hotell, so eru útferðir og annað eftir. Tí verða øll noydd at gjalda 800 kr.
800 kr at gjalda á kontu: 6460-5358347
Viðmerk navn á næmingi.
Tá er alt goldið; ferð, hotell, matur og útferðir.
Lummapengar:
Børnini fáa góðan morgunmat og nátturða á hotellinum. Eisini fáa tey matpakka við teir dagarnar, tá ið vit fara inn í Barcelona ella Figueres. Tí er ikki neyðugt, at tey hava pening við til mat. Tó eru drykkivørur, snacks og okkurt at svala sær við ígjøgnum dagin IKKI við í prísinum.
Vit hava saman við foreldraráðnum gjørt av, at hvør næmingur kann hava 20 evrur við um dagin. Tað er umleið 150 krónur.
Tit veksla pengarnar til evrur og leggja teir í lítlar brævbjálvar, sum eru merktir við degnum. Til dømis: 1. dagur ella 01. juni o.s.fr. Lítlu brævbjálvarnir skulu leggjast í ein størri brævbjálva. Hetta verður latið lærarunum, sum teir býta út hvønn morgun.
Vit hava eisini gjørt av saman við foreldraráðnum, at tað verður ikki møguleiki at "shoppa". Hetta eru næmingarnir kunnaðir um. Tó kunnu tey, ið ynskja tað, keypa sær okkurt serligt, ið ikki er við í "lummapengunum". Tað skal vera í einum brævbjálva fyri seg, sum er merktur. Vit hava sett tað markið at vera 70 - 150 evrur. Umleið 500 – 1200 krónur. Næmingurin kann biðja um brævbjálvan ein av døgunum, og vit geva honum so brævbjálvan.
At hava við:
Seinni kemur ein meiri fullfíggjaður listi yvir, hvat ið næmingarnir skulu hava við. Her eru bara nøkur ting.
Vit eru burtur í átta dagar, so neyðugt er, at næmingarnir hava klæði til allar dagarnar. Vit hava ikki møguleika at vaska klæði.
Veðrið er vanliga gott um hesa tíðina, tað liggur ímillum 15 - 24 hitastig. Tí mugu næmingarnir hava sólkrem og aftersun við.
Eisini skulu næmingarnir hava eina lítla vatnfløsku og eina lítla tasku við, sum tey altíð skulu hava uppi á sær.
Nakað serligt:
Er nakað, vit skulu vita, eitt nú um næmingurin tekur heilivág ella annað, kunnu tit so vinarliga ringja ella senda t-post til ein av lærarunum, ið koma við.
Vit arbeiða við at savna alt tilfarið, soleiðis at øll kunningin er savnað. Hetta fáa tit sjálvandi, tá ið tað er klárt.
E.S. Sum tit kanska vita, so hevur Birna átt ein fittan beiggja, og vit ynskja henni hjartaliga til lukku við honum.
Blíðar heilsanir
Johann J. Petersen tlf. 262974 t-post: johannjpetersen@gmail.com
Durita Jacobsen tlf. 210963 t-post: durita.jacobsen@skulin.fo
Randi Bjørk tlf: 519202 t-post: randi.bjoerk@skulin.fo
Jógvan Martin Mørk tlf: 214753 t-post: jm0810v5@skulin.fo


text:
Elton John
Sir Elton Hercules John (veruliga navn: Reginald Kenneth Dwight; f. 25. mars 1947) er bretskur klaverspælari, singer/songwriter og tónaskald. Elton hevur m.a. vunnið fimm Grammy virðislønir, eina Academy, eina Golden Globe og eina Tony virðisløn. Hann hevur selt meiri enn 450 milliónir av útgávum, og er ein av tónleikarunum í heiminum, sum hava klárað seg best.
Rolling Stones søgdu í 2004 Elton John vera nummar 49 á listanum yvir 100 teir mætastu tónleikararnar í søguni.
Bakgrund[rætta | rætta wikitekst]
Uppvøksturin hjá Eltoni var ikki altíð lættur. Pápi hansara, Stanley Dwight, hevði ongan áhuga fyri soninum og var sjáldan heima. Tá tey vóru saman, skeldaðust foreldrini hjá Elton meginpartin av tíðini. Tað vóru mamman og omman hjá Elton, sum máttu uppdraga hann.
Elton lærdi á Pinner Wood Junior School, Reddiford School og Pinner County Grammar School. Men tá hann var seytjan, gav hann skúlan upp fyri at fara á GCE A Level og fylgja dreymi sínum um at fáa eina yrkisleið í tónleikinum.
Hóast pápi Elton sjálvur hevði nógv við tónleik at gera, royndi hann, tá Elton av álvara fór at umhugsa eina framtíð sum tónleikari, at stýra soninum móti eini meiri vanligari yrkisleið.
Longu frá barnsbeini av var tað eyðsæð, at Elton hevði serliga gott oyra fyri tónleiki. Hann byrjaði sum 3 ára gamal at spæla klaver. Sum sjey ára gamal fekk hann á fyrsta sinni undirvísing í klaveri. Elton hevur fingist við tónleik næstan alt lívið.


text:
(Hetta bræv varð sent redaktiónini á Dimmalætting, 11. Februar 2009).
Til hávirdu redaktión Dimmalættingar
Føroysku fjølmiðlarnir tykjast vera vorðnir nøkur ófatilig antikristilig og antisemittisk avgrundarhol, haðan tit pumpa út tilfar sum alt er ímóti Guði okkara. Eru tit varir við tað?
Vit vita øll, at tað er Hamas, sum síðstu 3-4 árini hevur skotið túsundvís av bombum inn í Ísrael, og at Ísrael nú AV RØTTUM verjir seg. Kortini vísa tit okkum altíð støðuna út frá palestinskum eygum, og vilja gera Ísrael til syndabukk. Ísrael hevur ongantíð verið fyrri at loypa á. Teirra náttúr er ikki kríggj, men teir vilja bara hava frið. Teirra trúgv er ikki ein haturstrúgv, men tað er Islam harafturímóti. Sum kunnugt, kallar Koranin á týningina av øllum, sum ikki vilja venda um til Islam. Hetta ger Bíblian ikki, hvørki gamla ella nýggja testamenti.
Tað finnast túsundir av Ísaels-vinum í Føroyum. Vit lesa tíðindini frá hini síðuni og vita sannleikan.
Eg haldi tað vera ófatiligt at síggja forsíðugreinar sum smigra fyri og taka so synd í parestinarunum. Bið teir fara út í Sahara onkrastaðni at dyrka sær eitt paradís-land upp úr ongum, so sum Ísraelsmenn hava gjørt. Lat teir fáa onkran strimmil av Marokko ella Libyu. Teir blóðtyrstu eru palestinararnir; og dagsins Guðs-fíggindarligu fjølmiðlar, Dimmalætting, Sosialurin og Kringvarpið allir íroknaðir!!
Sum Guðs fíggindar, vil eg lata tykkum vita, at tit koma ikki at standast, men koma við hesum at týna tykkum sjálvum. Ísraels Guð er hin sanni Guð, og hann hevur verið og er Guð føroyinga, og hann er mín Guð. Allah er ikki Guð, men ein gamal mánagudur, og í veruleikanum djevulin. Er hann nakað at smigra fyri?
Sá eina stóra grein um onkran katólskan “prest”, sum avnoktar at holocaust hevur funnið stað, og sum tit av tykkara eintingum velja at birta í blaðnum. Tað vita tit og vit øll somul, at holocaust fann stað, so hvat er hetta fyri skvaldur, tit bjóða okkum lesarum? Tað finnast túsundir av jødum, sum kunnu vitna, at tey vóru á nazistiskum týningalegum undir nazistakrígnum. Hyggið til dømis eftir filminum “Schindlers´List”.
Vita skulu tit, at katólska skøkjan er eingin kristin kirkja, men synagoga satans, og skøkjan á sjey fjøllum (Opb. kap. 17).
Tað er hon, sum var “mastermeindið” aftanfyri bæði fyrra og seinna veraldarkríggj. Hitler, Gøbbels, Von Papen og Himmler vóru allir katólskir, og vórðu stuðlaðir av Pius XI páva. Von Papen, sum var diplomatur Hitlers við Vaticanið, og hjálpti Hitleri til valdið, segði: “Triðja ríkið (nazistatýskland) er fyrsta veldið, sum ikki bert viðurkennir, men eisini setir í verk hinar høgu grundreglur pávadømisins“. (Der Völkischer Beobachter, 14. jan. 1934). Um hetta ikki virkar nóg sannførandi, so hugsa um, at Vaticanið ikki enn hevur góðtikið statin Ísrael. Vaticanið er anti-Ísrael, anti-Guð, anti-christiligt, tí har situr enn sum áður hin sanni og veruligi Anti-christ (segði Martin Luther).
Í november / desember 2008 sendi eg tykkum og Sosialinum trý lesarabrøv, sum hvørki tit ella Sosialurin hava birt. Tit sigast vera objektiv, men hava prógvað tykkum sjálv at vera sera subjektiv, veljandi frá hvat føroysk eygu skulu síggja og føroysk oyru skulu hoyra. At kringvarpið so vil taka morgunlesturin burtur, vitnar sterkt ímóti teimum, at teir eisini eru nakrir lítlir Guðs-hatarar.
Guð sigur soleiðis um Ísrael, og avkomið av røttu blóðlinjuni gjøgnum Ísaak og Jácob: “Ja, tey, ið vælsigna teg, man eg vælsigna, og tey, ið biðja ilt fyri tær, skal eg banna; allar ættir jarðarinnar skulu fáa signing av tær”.
Dimmalætting, og føroysku fjølmiðlar annars, – hví vilja tit banna tykkum sjálvum, og draga forbannilsi yvir alt føroya land?
Sjúrður Højgaard.


text:
Barnamentan
2017 SKEIÐS- OG RÁÐLEGGINGARDAGUR
Kostnaður fyri hvønn 995,
17. februar í Løkshøll
Væl dámdi skeiðshaldarin Mette Carendi kemur til Føroyar í februar 2017. Hon kemur at greiða frá nýggjastu gransking og vitan um evnið “Hvussu ávirkar skermtíð og tøkni menningina hjá barninum”. Eitt evni, ið alsamt fyllir meira og meira hjá foreldrum og fakfólkum. Mette fer at kunna og ráðgeva, hvussu vit sum fakfólk kunnu hjálpa børnunum og foreldrunum við nýggju avbjóðingunum og vaksandi trupulleikanum?
Skeiðsdagurin hóskar væl sum ráðleggingardagur hjá vøggustovum, barnagørðum og øðrum starvsfólki, ið hava við børn at gera. Afturvið skeiðnum verður ein betri máltíð, kaffi/the og okkurt leskiligt og frískligt alllan dagin. Eisini verður møguleiki at fáa eitt gott fakligt prát.
Skeiðsdagurin gevur vitanina og førleikarnar:
• Hvussu tøkni (serligani sjónvarp, teldil og telduspøl) ávirka barnið!
• Hvat tað er at verða bundin at skermi, og hví tað kemur fyri!
• Hvørji børn eru í vanda fyri at gerast bundin av skermum!
• Hvussu tú fyribyrgir, at barnið verður bundið at skermum!
• Hvussu tú stuðlar barninum at loysa seg frá skermunum og tøkni!
• At hjálpa barninum við trupulleikanum, við at verða bundin at skermi!
• At hjálpa og vegleiða foreldur, hvørs barn er bundið at skermum!
Bílegg pláss á barnaheilin@gmail.com eisini ber til at seta spurningar ella koma við viðmerkingum á Facebooksíðuni: Tí verða børn bundin av skermi og tøkni – Temadagar við Mette Carendi


text:
Ein pápabeiggi mín býr á Tjarnargarði, og av og á skipa tey fyri hugnaløtu, har altíð onkur kemur at spæla og syngja. Magna kenni eg bara frá Kringvarpinum, Rás2 og Lindini, og tí var eg spentur at síggja og hoyra Magna fyrstu ferð “live”. Bergtikin, má eg siga. Magni við gittara og sínu frálíku rødd bergtók okkum øll hesa løtuna. Les meira…
Tá ið tú kemur inn í vøkru katólsku Mariukirkjuni í Havn, hongur vakurt rannróknarskip í kirkjuni. Vinnmaður mín FinnBjørn Guttesen hevur sent mær nakað um rannróknarskipið, sum sakk í Íslandi í 1936. Fjøruti mans vóru við skipinum, bara 3. stýrimaður bjargaðist. Les meira…
Á ungum árum segði navnið Victor Danielsen mær ikki nógv uttan tað, at vit í skúlanum fingu at vita, at hann týddi bíbliuna til føroyskt, hann hoyrdi til Brøðrasamkomuna og var evnaríkur sálmayrkjari og umsetari. Seinni gjørdist mær greitt, at maðurin veruliga slóðaði fyri føroyska málinum í eini tíð, tá ið føroyska málið hevði torført at fóta sær í føroysku kirkjunum. Victor var undangongumaður.
Á fríøkinum vestanfyri samkomuhúsið Siloa í Fuglafirði stendur vøkur standmynd av trúboðaranum Victori Danielsen, sum listamaðurin Hans Pauli Olsen evnaði. Les meira…
Ein verkfrøðingur, sum kennir til málið um brúnna um Sandá, segði mær, at ikki verður koyrandi um brúnna á ólavsøku sum ætlað. Heldur nærkast við jólum, áðrenn arbeiðið er liðugt. Teir stoypa í løtuni stóru stytturnar, og sum myndin sýnir frá vegnum á Argjum, er høgt úr ánni og upp á koyribreytina. Eisini koyra nógvir bilar við gróti og mold til tess at gera vegastubbarnar til brúnna. Stórur er jarðarmunurin. Heilt nógv tilfar skal koyrast. Har á leiðina gerast kollveltandi broytingar, tá brúgvin er liðug, tí tá fær Argir samband við vestara ringveg. (Vagnur)
Stendur tú uppi á Argjahamri og hevur greinina hjá Palla Gregoriussen í huganum um møguliga nýggja havnarlagið við Skansan, so sær hvørt mansbarn, at ikki er rætt at útbyggja havnarlagið soleiðis, sum borgarstjórin Heðin Mortensen og formaðurin í havnarnevndini Sjúrður Olsen vilja. Og hugsar tú so um vegin, sum skal gerast fram við sjóvarmálanum Yviri við Strond, so tunga ferðslan sleppur skjótari frá havnarlagnum, gerst meining tín enn greiðari, at ætlaða útbyggingin við Skansan má broytast. Les meira…
Tá tú hevur fylgt við og eygleitt snarróðrar og ódnartøk eitt sindur, komi eg at hugsa um FM-róðrarnar, sum eru fyri framman. Eg eri ein av teimum, sum er keddur um, at vit kastaðu handklæðið í ringin og valdu frá 1500 og 2000 metrar teinarnar. Og ikki bara eg havi hesa meining. Føroyskur kappróður misti nógv við hesi avgerð. Hesir teinar vóru valdir frá, tí vit ikki longur kundu bjóða rógvarum, áskoðarum, lurtarum og sjónvarpshyggjarum kring landið, at FM-róður tóku tríggjar og í ringasta føri fýra tímar at avgreiða. Kunnu vit læra nakað av snarróðrunum og ódnartøkunum? Ja, tað kunnu vit. Les meira…
Teir báðir Teitur Samuelsen og Fróði Magnussen tóku stig at skipa fyri snarróðri og ódnartøkum til tess at leingja róðrarárið fyri rógvaran. FM-róðrarnir eru bara í juni og juli mánað, og kappingarárið kann gerast í og so stutt í mun til aðrar ítróttagreinar. Ì vár valdu teir so at fara út um Havnina við ódnartøkunum, og teir valdu Runavík og Vestmanna. Nú eru tey trý róðrarátøkini av, og nú stundar til fyrsta FM-róðurin á norðoyastevnu í Klaksvík. Eg havi spurt Teit Samuelsen, hví teir fóru út um Havnina við ódnartøkunum, og hvussu gekst í Runavík og í Vestmanna? Les meira…
Fríggjadagin seinnapart stóðu fólk frá Bragdinum í hurðini hjá okkum við brævi, har tey boðaðu frá, at SMS-boðrenning fór fram í grannalagnum leygardagin 16. mai, og at nakrir vegir vóru stongdur frá klokkan 15.45 til 17.15. – Vit vóna, at hetta ikki órógvar grannarnar ov nógv, søgdu tey í skrivinum. Eg havi altíð havt stóra virðing fyri fólkunum í Bragdunum, sum ótroyttulig skipa fyri ymsum renningum, tað veri seg flaggdagsrenning, ólavsøkurening, Tórshavn maraton og nú boðrening. Bragdið hevur í nógv Harrans ár slóða fyri renning í býnum, eisini fyri at Tórsbreyt gjørdist veruleiki. Les meira…
Sum uppískoytið til greinina um svimjukonurnar kann upplýsast, at Havnini fekk fyrsta skipaða svimjihylin í Gundadali í 1930. Fyri 1930 lærdu fólk seg at svimja í áum, á sjónum ella í Sandagerði. Sjálvur lærdi eg at svimja í Sandá við Spinnaríið. Ì bókini Havnin – fólk og yrki er at lesa, at Óli Jacob Hansen, Niels Arge og Jacob Hansen laðaðu byrgingina til nýggja hylin fyri 3.185 krónur. Í 1931 vórðu skiftirúmini og trappan niður í hylin gjørd. Hylurin var úr tveimum og upp í seks metrar djúpur. Hylurin var á leið har, sum tennisvallirnir nú eru við ovara fótbóltsvøll. Les meira…
Eg gjørdist bilsin, tá eg hoyrdi, at Havnar róðrarfelagið hevði latið 8-mannafarið Ørv til Vágs róðrarfelag. Ørvur var í góðum standi, men eingin manning var til bátin. Og tá trongt er í neystinum í Álakeri, og eldri bátar ikki longur kunnu goymast á Saltsøluni, so fóru bæði nýggi- og gamli Ørvur til Vágs. Tá hesar kenslur høvdu lagt seg, gjørdist eg fegin um, at Vágs róðrarfelag ætlaði at geva bátinum navnið Tofta Regin, sum er gamalt bátanavn í Vági. Á bátastevnuni Í Vestmanna leygardagin klokkan 17.00 leggja vágbingar í Tofta Regin til brots í ódnartakinum á fyrsta sinni. Eg havi tosað við Dánjal Martin Hofgaard, sum rør við ný umvælda 8-mannafarinum. Men fyrst eitt sindur um gamal Tofta Regin. Les meira…


text:
Nevndin í Havnar Framburðsfelag afturvald!
Hóskvøldið 15. mars hevði Havnar Framburðsfelag árliga aðalfundin.
Umframt formansfrágreiðing og vanligu dagsskránna, greiddi borgarstjórin í Tórshavnar Kommunu stutt frá um býráðsarbeiði.
Nevndin varð einmælt afturvald og hevur skipað seg soleiðis:
Hans Joensen, formaður
Joan Neshamar, næstformaður
Ingvør Justinussen, peningarøkil
Óli Breckmann, nevndarlimur
Jógvan Thomsen, nevndarlimur
Rói B. Poulsen, tiltakslimur
GG! Á myndini vanta Jógvan Thomsen og Rói B. Poulsen.


text:
Ingi Samuelsen
23.11.2017 - 13:55
Tíðindi > Heilsa & Umhvørvi > Sjúkuviðgerðir
46 ára gamli múrarin, Claus Nielsen, eisini kallaður ’Moffe’, hevur við rættin í Holbæk í dag fingið fongsulsdóm upp á hálvtannað ár fyri at selja cannabisolju.
Eitt ár av revsingini er treytað og skal sostatt ikki sitast, um hann ikki fremur líknandi lógarbrot aftur, skrivar Ritzau.
Oljan varð brúkt at koyra í sukurlátuknappar við tí endamáli at virka sum heilivágur til sjúk fólk og fólk, ið bardust við pínu.
Revsingin er bygd á, at Moffe og fýra onnur ákærd eru dømd sek í at hava brotið greinina í revsilógini, ið er um sølu av rúsandi evnum, eisini kallað ’narkoparagraffin’. Hetta tí, at Moffe hevur staðið á odda fyri eini skipaðari sølu av evninum, segði rættarformaðurin.
Fýra onnur vóru eisini ákærd í málinum, sum hevur fingið nógva umrøðu í donskum miðlum. Teirra millum kona Claus ’Moffe’ Nielsen. Hesi fýra hava øll fingi dómar upp á millum fimm og seks mánaða fongsul.
Ákærin hevði kravt trý ára fongsul, men rætturin sýndi mildleika móti teimum dømdu, varð sagt, eitt nú tí at tey ikki hava fingið serliga stóran vinning burtur úr søluvirkseminum, varð sagt.
Í apríl mánaði vitjaði Claus ’Moffe’ Nielsen í Føroyum har hann kunnaði um sítt virksemi. Millum annað á einum tiltaki í Smæruni, har tað eisini varð skipað fyri pallborðsfundi um evnið.
Framløgan hjá Moffe í smæruni kann síggjast á leinkjuni herundir


text:
Orð og lag: G. Surland-Hansen
Týtt: Kajfinn Hammer
1. Jesus hin sami er enn í dag,
tað er ein sannroynd stór!
Hann hevur vald til at hjálpa tær,
um bert til Hann tú fór.
Jesus kann hjálpa tær, um tú trýrt,
hvat enn tín tørvur er,
møta Hann her vil hvørjum tí,
til Hann við frímóð’ fer!
Niðurlag: Kom nú til Jesus, gev títt hjarta heilt,
lat tað ei longur vera hálvt og deilt!
Tú mást ei ivast, men á Guðs lyfti trúgv,
trúgvin ber hvílu, -trúgv, bara trúgv!
2. Høltu og blindu tey leiða fram
hagar sum Jesus var;
við Síni kraft Hann grøðir tey,
tonk, á, hvat bønarsvar!
Heil¬nom og grødd tey renna runt,
hart tey lovprísa Guð’,
spott teirra vantrúnu sakar ei,
– tey vórðu fríað út!
3. Hann vil tær møta í hesi stund
við sama hjartalag;
tú, sum ert sjúk, verður frísk og sunn,
– henda kann tað í dag!
Um tú av syndini tyngdur ert,
reinsar Hans blóð títt sinn;
mótið ei miss, -tína trongd Hann sær,
leita til Jesus inn.


text:
Neli kattakongur
Aftur í ár skipaði bygdarfelagið fyri tunnusláing føstulávints mánadag. Undirtøkan var góð, og tað endaði við at næstelsti maður, ið luttók, gjørdist kattakongur. Tað var Kornelius Johannesen (Neli), sum nærkast væl 80. Aftaná var pottasláing inni…
Heðin las upp yrking í bygdarhúsinum
Á hugnakvøldinum í bygdarhúsinum í kvøld høvdu vit vitjan av bygdarmanni okkara, Heðin M. Klein. Heðin er kendur yrkjari, sum hevur givið út fleiri yrkingasøvn. Seinasta yrkingin hjá Heðin er "Tað orðið", sum er ein long yrking í fleiri pørtum, ið…
Fyrilestur um Martin Luther
Sunnukvøldið 24. september helt David Johannesen, prestur, fyrilestur um Martin Luther. Fyrilesturin var í bygdarhúsinum, og hann var eitt av teimum tiltøkunum, ið verða gjørd kring landið nú í heyst í samband við, at tað eru liðin 500 ár síðani Mar…
Vinnararnir á lutaseðlinum 2017
Vinnararnir á lutaseðlinum í samband við eydnuhjólið hjá Gjáar Samkomuhúsi 10.09.2017: 1. Gávukort frá Á-handlunum virði 3.000 kr. Ljósareiður seðil nr. Ú 069. (Er avheintað)2. 1 kassi sodavatn. Gulur seðil nr. V 0343. Nakkasteik. Ljósareyður seðil…
Hvat hendir við Gjógv
14. oktober 2018, Gjáar Kirkja, kl. 10.00: Lestur
21. oktober 2018, Gjáar Kirkja, kl. 12.30: Messa, Emil Olsen, prestur
27. oktober 2018: Easy Livin' - Uriah Heep-kvøld á Gjáargarði
28. oktober 2018, Gjáar Kirkja, kl. 12.00: Lestur
01. november 2018, Gjáar Kirkja, kl. 14.00 Minningarguðstænasta teirra sjólætnu


text:
Tá ið eg var níggju ár, var ikki so lætt at fáa eina føroyska bók í hondina, sum tað er í dag. Yngri sonur mín er níggju ár, og hann hevur longu lisið eina rúgvu av føroyskum bókum. Nógvar fleiri, enn eg hevði lisið, tá ið eg var á hansara aldri. Eldri sonurin, ið er […]
Neil Armstrong (1930-2012) er farin, og hesa fer er hann ikki farin upp á mánan. Hesin søguligi persónur er farin foldum frá. Maðurin, ið segði: That’s one small step for [a] man, one giant leap for mankind, tá ið hann sum fyrsta menniskja traðkaði á yvirflatan á mánanum, hevur verið ímyndin av, hvat ið menniskja […]
Randi Ward hevur havt fleiri yrkingar við í Vencli. Eisini hevur hon tikið rithøvundaportrett av Gunnari Hoydal, Steinbjørn B. Jacobsen, sála, Oddvør Johansen, Jens Paula Heinesen, sála og øðrum, sum vit hava prentað í Vencli nummar 9. Randi Ward er flutt úr føroyum, og býr hon nú í Íslandi, har hon starvast við síni list. […]
Henda grein er grein nummar 100 á heimasíðunu Vencils. Hin 16. august, á 35 ára degi fyri deyða Elvis Aron Presley og á føðingardegi flóksfelaga mínum frá Sandoyar meginskúla, Jógvani horn, verður grein nummar 100 løgd út. Hundrað greinar eru ikki onki, og tá ið eg skrulli niður eftir øllum teimum 99 greinunum, síggi eg, […]
Nú fara børn og ung aftur í skúla, og lærarar fara at geva framtíðar føroyingum nógv gott í beinið og í heilan, sjálvandi. Um nakrar dagar kemur lív í aftur bý og bygd, tá ið glaðir ungdómar fara í skúla. Tvætl! Eg veit ógvuliga væl, at teir fara ikki at orka út undan dýnuni so […]
Øll, sum eru áhugað í yrkingum, spyrja ofta seg sjálv, hvat er við hesum tekstaslagi, ið fær okkum at dyrka tað? Til hetta kunnu vit spyrja garnarnar úr okkum, men eg rokni ikki við, at vit nakrantíð semjast – tíbetur. Hvat er tað, sum ger, at ein yrking er góð? Soleiðis kunnu vit spyrja, og […]


text:
Ingi Samuelsen
15.06.2017 - 07:03
Mentan > Tónleikur > Klassiskt/moderna
Í samband við summartónar fara Moniku Stauss Joensen á violin og Gudmund Mortensen á orgul, aftur í ár , hava tvær konsertir.
Tann fyrsta er hóskvøld 15. juni í Leirvíkar kirkju. Hin konsertin verður ein matiné fyrrapartin leygardagin 17. juni í Havnar kirkju. Fyrra konsertin er flutt frá Gøta til Leirvíkar.
Monika og Gudmund fara at framføra saman sonatu í B-dur fyri violin og orgul av Giuseppe Tartini og Adagio úr E-dur sonatuni av J.S.Bach. Haraftrat framføra Monika og Gudmund forvitnisliga tónleikasøgan “Die Arche Noah” av Markus Frank Hollingshaus. Hetta man vera fyrsta ferð, at hetta blívur framført á føroyskum oyggjunum. Gudmund fer eisini at frumframføra eitt orgulverk sum Atli Petersen hevur skrivað til júst hesa konsertirnar.


text:
Reglurnar fyri kappingarbólkar og aldursmørk standa í kappingarreglunum greinar 2.1 – 2.13
Kappingarnevndin hevur, sambært kappingarreglu 2.13, heimild til at gera undantøk frá aldursmørkunum um ítróttaligar ella menniskjansligar orsøkir tala fyri hesum. Umsóknir um undantaksloyvi skulu altíð verða innsendar av nevndarlimi í avvarðandi felagi.
Tað kostar 500 kr. av søkja um undantaksloyvi til ov ungar leikarar, at spæla í bestu deildini og skal hetta flytast á konto 9181 1230931. Váttan fyri gjaldið skal sendast saman við umsóknini til hsf@hsf.fo, hareftir kappingarnevndin viðger umsóknina.
Umsóknin skal greiða frá og grundgeva fyri, hví undantaksloyvi skal gevast. Hetta kann m.a. vera førleikar hjá leikara, geografisk fjarstøða ella onnur serliga støða hjá einum leikara ella felagi.
Oyðiblað – Umsókn um undantaksloyvi til fremstu deild
Oyðiblað – Onnur undantaksloyvi


text:
Skála aftur í 1. deild
2. deild - 18. (seinasta) umfar:
Skála - MB 7-0
B36 - FC Hoyvík 4-1
07 Vestur - TB 6-0
FC Suðuroy - KÍ útsettur
Víkingur - ÍF 2-2
Trýst her fyri at síggja fleiri hagtøl frá dystunum, yvirlit yvir støðuna, málskjúttar og kort
Samanumtikið
Seinasta umfarið í 2. deild broytti einki í upp- og niðurflytingarstríðnum. Staðfestast kann bara, at Skála helt fast um oddasessin og tískil flytir upp í 1. deild komandi ár eftir eitt-ára støðg í 2. deild. FC Hoyvík helt fast um 2. plássið hóast tap fyri B36, sum ikki kundi brúka hendan sigurin til nakað, tí 07 Vestur helt fast um 3. plássið og uppflytingarmøguleikan við einum tryggum heimasigri móti TB.
Soleiðis sum (ringa) gongdin hjá AB hevur verið seinastu tíðina - bæði í Vodafonedeildini og í 1. deild, og soleiðis um 07 Vestur hóreiggjar sær í 1. deild, so er nógv, ið bendir á, at 3. plássið hjá 07 Vestur í 2. deild fer at bera uppflyting við sær - eisini líkamikið hvussu FC Hoyvík stendur seg í 1. deild.
Umframt bronsurnar og møguliga uppflyting kann 07 Vestur eisini fegnast um at eiga toppskjúttan í deildini í Karl Jóhan Djurhuus. Karl Jóhan skoraði heili 18 mál í ár, og hann var eisini toppskjútti í fjør við 16 málum. Sindur løgið at hann ikki fær onkrar minuttir á 1. liðnum, sum tó ongar beinleiðis skoringstrupulleikar hevur skal sigast.
Í botninum er endaliga staðfest, at Víkingur og MB fara niður, hóast MB sprellaði eitt sindur móti endanum. FaroeSoccer harmast um, at MB fer niður í 3. deild við sínum besta liði og harvið dettur útum skráseting okkara komandi ár (um ikki okkurt óvæntað hendir við samstarvinum við FSF). Hinvegin taka vit hattin av fyri Víkingi - sum eisini hevur lið í Vodafonedeildini og 1. deild - at teir hava møtt upp til allar dystirnar í ár og enntá hava skavað sær nøkur stig saman eisini. Víkingur hevði eisini trý lið við í 3. deild (hóast bara tvey leiktu), ótrúligt!
Fegnir skálamenn og vinnarar av 2. deild 2010 eftir seinasta dystin á Skála móti MB. Venjarar í ár vóru Alexandur Johansen og Eliesar Olsen (Mynd: Asbjørn Mikkelsen).
Skála og MB vóru einastu feløgini, sum høvdu sítt besta lið í 2. deild í ár, og tey fóru hvør sín veg úr deildini, tá avtornaði.
Skála skoraði flest mál og lat fægst fara inn (67-17). Ringasta álopið hevði Víkingur við sínum 21 málum, og ringastu verjuna hevði ÍF, sum lat heili 62 mál fara inn í ár.
Skála brúkti fægst leikarar í 2. deild, 32 mans komu á vøllin í appelsingulu troyggjuni í ár. Hetta er tó ikki nakað serliga lágt tal allíkavæl, men sigur nokk bara nakað um støðið og áhugan í 2. deild.
Við sínum 46 leikarum brúkti FC Suðuroy flestar leikarar í 2. deild í ár, men FC Hoyvík var beint í hølinum við 45, KÍ við 44 og ÍF við 43.
Tveir útsettir dystir skulu tó avgreiðast afturat í 2. deild: MB - FC Suðuroy og FC Suðuroy - KÍ.
Tað er nú greitt, at Undrið FF flytir upp úr 3. deild saman við antin NSÍ ella Royn.
FaroeSoccer ynskir Skála og Undrinum hjartaliga tillukku við uppflytingini.


text:
Fiskaaling: Eins og flestu aðrar verur í náttúruni kappast eisini rognkelsir um at tryggja sær bestu plássini í tí umhvørvi, har tey liva. Tríggir føroyskir granskarar hava júst fingið útgivið grein í altjóða vísindatíðarriti um atferðina hjá rognkelsum, og hvussu atgongd til skjól og mátin at fóðra ávirkar vøkstur og trivnað hjá rognkelsum.
Kanningarnar hjá føroysku granskarunum vísa, at um skjól eru tøk til rognkelsi at hvíla seg í, so tekur seg upp ein kappingarstøða um tryggja sær besta plássið. Henda kappingarstøða hevur tó onga ávirkan á trivnaðin hjá rognkelsum, um syrgt verður fyri at fóðra vítt og breitt, so øll fáa etið í senn.
Um fóður verður givið í einum staði og í smáum nøgdum ígjøgnum allan dagin, so verður kappingarstøðan millum rognkelsini herd. Hetta orsakað av, at summi rognkelsi fáa í minna lagi at eta, ella mugu arbeiða harðari fyri føðina. Úrslitið verður, at trivnaðurin gerst verri hjá teimum rognkelsum, sum fáa ov lítla føði.
Ein niðurstøða í kanningini er, at skjólini hava neiliga ávirkan á trivnaðin hjá rognkelsum, um ikki fóðringin verður skipað á slíkan hátt, at øll sleppa at eta í senn. Somuleiðis er tað soleiðis, at trivnaðurin sum heild gerst betri, um fóðrað verður nógv í senn, ístaðin fyri at spjaða fóðringina yvir allan dagin.
Teir tríggir granskararnir, sum hava gjørt kanningina og skrivað greinina í vísindatíðarritinum, PeerJ, eru Ása Johannesen, Fiskaaling, Nakita E. Joensen, Luna, og Eyðfinn Magnussen, Fróðskaparsetur Føroya.
Um tú veitst okkurt, sum VP ikki veit - skriva so til vp@vp.fo


text:
Leišsla - Samkoman ķ Betesda
Grein 2 og 3 ķ ognarskjali fyri sjįlveigandi stovnin Betesda ķ Klaksvķk er soljóšandi:
2) Stovnin Betesda ķ Klakksvķk eigur samkoman, t.e. fólkiš, sum frį tķš til ašra kemur saman ķ hśsinum Betesda ķ Klakksvķk til gudsdżrkan eftir Orši Guds (Bķbliuni) og til kunngeršan av evangeliinum og bśgva ķ Klakksvķk, og veršur ognin stjórnaš av eini nevnd uppį 7 limir. Nevndin fyri stovnin "Betesda er:
Jóhan viš Neyst, Kjartan Simonsen, Jógvan Hųj, Martin Jacobsen, Steinbjųrn O. Jacobsen, Dįvur Johannesen og Frimodt Rasmussen.
Įbyrgdarpersónar:
3) Taš veršur nevndini įlagt at ansa eftir, at hśsiš Betesda" ķ Klaksvķk veršur nżtt til taš, sum taš varš bygt til, og sum įvķst ķ grein 2 til gudsdżrkan og kunngeršan av evangeliinum og til nżtslu fyri tey, iš frį tķš til ašra virka fyri Guds rķkis sak, viš ųšrum oršum: eitt samkomuhśs fyri Guds bųrn til gudsdżrkan eftir Bķbliunnar lęru, og til kunngeršan av Kristi reina og frķa evangelium um eina fullfķggjaša, ęviga frelsu gjųgnum Kristi deyša og uppreisn aleina.
Sunnudagsskślin: Joan Steinberg Joensen og Bjųrn Simonsen
Frķtķšararbeišiš: Gunnvį Müller, tlf. 280836
Ungdómsarbeišiš: Gušrun Elttųr, tlf. 757403
Sangkóriš: Torkil Mųrkųre, tlf. 219712
Hjśnavķgsla: Maria & Bjųrn Simonsen, tlf. 215990
Reingerš: Anna Maria Joensen, tlf. 457023 Rikka Nielsen, tlf. 457505
Jaršarferš: Kjartan Simonsen og Sankey Višstein tlf. 232024
Kųkurin: Suffķa Ųsterų, tlf. 226598


text:
Orð: Ónevndur
Lag: San Quentin
Tinganes, eg hati teg,
fyri alt, tú hevur gjørt við meg,
eg spilti tríggjar vikur summarfrí,
bert tí eg aftur dottin var útí.
Eg veit væl, at eg kendi til,
tá eg meg setti í mín bil,
men hví kom politiið akkurát,
teir síggjast sjáldan tó hjá bil og bát.
Til Mallorca farið kundi eg,
og ikki sitið her til spot og spe,
men munur er á einum bilsjaffør
og einum lækna ella direktør.
Tí, Tinganes, eg hati teg.
Nú siti eg á loftinum hjá tær.
Á, gævi Skansin aftur var,
tí eg undan sloppið hevði tá,
at síggja Esmar ganga til og frá.
Men, Tinganes, nú flenni eg!
Nú kanst tú ikki longur ræða meg,
í Fútagarðin hvør ein rimin fór,
landsstýrið teg nýtir nú til flór.
Tí, Tinganes, nú flenni eg.


text:
Sirið Stenberg vil á tingfundinum í morgin hava at vita frá Johan Dahl, hvør er orsøkin til avlýsingarnar, sum Smyril hevur havt seinastu tíðina
Munnligur fyrispurningur til Johan Dahl, landsstýrismann í vinnumálum viðvíkjandi avlýsingum hjá Smyrli
Hvør er orsøkin til avlýsingarnar, sum Smyril hevur havt seinastu tíðina?
Viðmerkingar
Seinastu tíðina hava avlýsingar verið hjá Smyrli. Eitt er, at illveður er orsøk til avlýsingar, tað skilja øll, og er tað eina skiparans avgerð. Tað, sum hinvegin undrar, er, tá onnur skip sigla hóast veðrið, og tá ið tað verður sagt, at avlýst er vegna hvílitíð. Í fíggjarlógarviðgerðini varð annars víst á, at peningur var fingin til hvílitíð.
Tað er av allarstørsta týdningi fyri fólk og vinnulív í Suðuroynni, at frammanundan avmarkaða ferðasambandið hevur størsta reglusemi. Um ikki, verður ikki liviligt í útjaðarinum.
Á Løgtingi, 10. februar 2015
Sirið Stenberg


text:
Hetta verður mín arbeiðsháttur, Tróndur!
Í
dag nýtti valevnið hjá javnaðarflokkinum, Tróndur Sigurðsson, nógvar reglur upp
á, hví veljarin ikki skal velja valevnini hjá fólkaflokkinum. Tað er okkara
fólkaræðisligi rættur at stilla upp, men vónandi er Tróndur Sigurðsson eisini
av tí áskoðan, at tað eru grundgevingarnar og politisku ætlanirnar, ið avgera,
hvør vinnur kommunuvalið.
Ikki
ræðsla og ótti.
Tíverri
kemur Tróndur Sigurðsson við hvørgum í lesarabrævinum “Vilt tú stuðla Jørgen og Kaj Leo?”
Semja
Tað
er umráðandi fyri komandi borgarstjóran og komandi býráðssamgongu at samstarva
við landsins myndugleikar. Sama hvør situr við valdið.
Okkara
vælferðartænastur eru tengdar at samstarvinum millum land og kommunu. Alt frá
skúlum og lønum til skatt og barnafrádrátt. Tað krevur samstarv og víðskygni,
um vit framhaldandi skulu menna og betra okkara vælferðartænastur. Ikki
snævurskygni og agg móti ávísum flokki og leiðara. Í hesum føri fólkaflokkinum
og Jørgeni Niclasen.
Vit
hava tíverri dømir, har býráðspolitikarar arbeiða undir somu fortreytum og
fordómum sum Tróndur Sigurðsson. Har land og kommuna ikki samstarva. Har land
og kommuna ikki finna nakra loysn.
Til
eina og hvørja tíð er tað borgarin, ið rindar fyri dugnaloysið.
Spyr
bara næmingarnar í Hoydølum. Teir uppliva dag og dagliga, hvussu vánalig
parkeringsviðurskiftini eru.
Spyr
bara íbúgvarnir inni í Gøtu og Løgmannabreyt, har stórur vegur er asfalteraður
í hoyvíkshaganum, men land og Tórshavnar kommuna kunnu ikki semjast um, hvør
hevur ábyrgdina fyri at gera arbeiðið liðugt.
At
sita við leiðsluni í Tórshavnar kommunu krevur samstarv. Krevur víðskygni. Tað
er okkara ábyrgd sum valevni, at tæna borgarunum í Tórshavnar kommunu.
Sama
hvør leiðari og flokkur situr við valdið úti í Tinganesi.
Hetta
verður mín arbeiðsháttur.
Ætlanir
Viðvíkjandi
politskum ætlanum verður ítøkiliga arbeitt við trimum málum. At hækka
botnfrádráttin hjá kommununi úr 30.000 kr. um árið til 45.000 kr. um árið í
2013. Síðani hækkar botnfráfrátturin til 65.000 kr. um árið í 2017.
Barnafrádrátturin
fyri hvørt barni skal gerast um til ein kekk, so at barnafamiljurnar veruliga
merkja broytingina. Upphæddin skal harafturat hækka til 10.000 kr. um árið fyri
hvørt barn.
Triðja
og síðsta málið verður at gera Kommunuskúlan um til 65 lestraríbúðir.
Kritikkurin hevur ljóðað, at tað er hættisligt at senda lesandi í sopparaktan
bygning, men tað er tað eisini, um einki verður gjørt við bygningin. Sostatt
skulu pengar setast av til umvæling, so at vit kunnu skapa eitt lestrarumhvørvi
í hjartanum í høvuðsstaðnum!
Hetta
eru mínar ætlanir við Tórshavnar kommunu.
Rói B. Poulsen
Kommunuvalevni fyri fólkaflokkin


text:
Líknandi greinar
Bilur farin út av gamla Leivíksvegnum
Ziska og Tor eru á staðnum og bæði løgreglan og sjúkrabilur fóru í skundi avstað frá Klaksvik beint fyri døgurða og eisini fóru kavarar frá Klaksvík avstað. Fyri løtu síðani vóru Ziska og Tor enn á staðnum og portal.fo skrivar at Tórshavnar Sløkkilið er farið norður vð kavarum. Vit fylgja málinum. SáH
Ein motorur sprongdist og eitt ferðafólk doyði
Flogskiparin Tammie Jo Shults blivur róst til skýggja í USA, fyri hennara leiklut í at fáa flogfarið hjá Southwest Airlines niður í øllum góðum, tá ið ein motorur sprongdist og ein rútur fór ígjøgnum og eitt ferðafólk doyði. Tað vóru heili 149 fólk við flúgvarnum, so ólúkkan kundi verið nógv størri, men Tammie handlaði skjótt Les meira…
Útbygging av Klaksvíkar Sjúkrahúsi
Tá ið borgarstjórin samanber ætlanirnar, hann hevur í dag, við ætlanirnar ið vórðu umrøddar í 2010, er tað púra hvør sítt mál, og var tá talan um eina útbygging. Antin hevur hann ikki sett seg nóg væl inn í málið, ella tosar hann ímóti betri vitan Fyri átta árum síðani, í januar 2010, setti bygginevndin, Les meira…


text:
Tá Vodafone skuldi kollvelta fartelefon marknaðin við 4G, so var tað sum vant Nudlavirkið og 1XPetur, ið vórðu vald at menna átakið í samráð við Vodafone.
Átakið sæst á flestu miðlum í løtuni, umframt á Torginum í SMS, har kundar stóðu í røð fyri at royna 4G og skifta til Vodafone, tá Nudlavirkið kom framvið í dag
Í dag hvarv stavnsbandið, ið telefeløg høvdu á telefonnumrum, tí kunnu fólk nú skifta felag og hald, uttan at skula skifta telefonnummar. Tí er tað vorðið nógv lættari at skifta nummar.
Átakið koyrir á nógvum ymiskum miðlum, ikki minst á sjónvarpsmiðlinum, har hendan lýsingin sæst. Tað er FriisFrame, ið hevur framleitt sjónvarpslýsingina saman við Nudlavirkinum og 1XPetur.


text:
Í dag eru tvey tey fyrstu umførini farin afturum í NM kappingini fyri skúlaungdóm. Í 1. umfari fingu okkara unglingar 2,5 stig, meðan tað hilnaðist eitt vet betri í 3. umfari, har 3 stig komu til høldar.
Benjamin Reinert Fjallheim er higartil bestur av føroyingunum. Hann hevur fingið 1,5 stig av 2 møguligum.
Bólkur A
Høgni E. Nielsen, ið er hægst styrkismettur (2324), fekk í dag einans 0,5 stig. Í 1. umfari telvaði Høgni javnt ímóti Benjamin Helander (Finnland, 1914), meðan hann í 2. umfari tapti ímóti Timo Syvalahti (Finnland, 2149). Í 3. umfari í morgin hevur Høgni svart ímóti Alseit Kizatbay (Norra, 1948), ið hevur 0,5 stig, eins og Høgni.
Silas Eydsteinsson (2014) tapti sítt talv í 1. umfari ímóti Viktor Nielsen (Danmark, 2232), ið hevur lagt seg á odda í bólkinum við fullum stigatali. Í 2. umfari vann Silas ímóti Martin Saltvedt (Norra, 2056). Í 3. umfari hevur Silas svart ímóti Axel Berglind (Svøríki, 2130), ið eisini hevur 1 stig.
Bólkur B
Janus Skaale (1696) tapti bæði síni talv í dag, ímóti ávíkavist Valo Hallman (Finnland, 2142) og Ellen Fredericia Nilssen (Danmark, 1834), ið er dóttur navnframa føroyska telvaran, John Arna Nilssen. Í 3. umfari hevur Janus svart ímóti Andy Fang (Svøríki, 1846), sum hevur 1 stig.
Kaj Olsen (1513) tapti eisini bæði síni talv í dag. Fyrra talvið var ímóti Sophus Mechlenburg Moller (Danmark, 2115), meðan seinna talvið var ímóti Andy Fang. Í 3. umfari møtir Kaj Joakim Nilsson (Svøríki, 2014), ið somuleiðis hevur sítt fyrsta stig til góðar.
Bólkur C
Leif Reinert Fjallheim (1695) hevur 1 stig eftir 2 tey fyrstu umførini. Í 1. umfari tapti Leif móti Santiago Grueso Cordoba (Svøríki, 2168), meðan hann í 2. umfari vann á Hanna Laihonen (Finnland, 1509). Í 3. umfari møtir Leif Gabriel Nguyen (Svøríki, 1968), sum eisini hevur 1 stig.
Suni I Horni Nielsen (1152) tapti bæði síni fyrstu talv, móti ávíkavist Mads Vestby-Ellingsen (Norra, 1981) og Adesh Easan (Danmark, 1861). Í morgin møtur Suni við hvítum Hanna Laihonen.
Bólkur D
Benjamin Reinert Fjallheim (1289) spældi sítt fyrsta talv javnt ímóti Oliver Wartiovaara (Finnland, 1684), meðan hann í 2. umfari vann á David Nesse (Norra, 1747). Sera góður dagur og úrslit hjá Benjamini, sum í 3. umfari møtir Nienke van den Brink (Danmark, 1743), ið eisini hevur 1,5 stig.
Jón I Horni Nielsen (1330) telvaði javnt í 1. umfari móti Nienke van den Brink, og tapti í 2. umfari móti Robert Luu (Ísland, 1629). Í fyrra talvinum í morgin møtir Jón Philip Sandberg (Svøríki, 1951).
Bólkur E
Luitjen Akselsson Apol (1497) og Elias Petersen møttust í 1. umfari, og her stóð Luitjen eftir sum vinnari. Í 2. umfari taptu teir báðir, móti ávíkavist Edvin Trost (Svøríki, 1843) og Anton Sinitsyn (Finnland, 1488). Í 3. umfari møtir Lutijen Volter Aapola (Finnland, 1442), meðan Elias møtir Marius Boss Sørensen (Danmark, 1409).
Eftir 2 umfør er støðan eftir liðum, hendan:
1. Finnland & Norra, 12 stig
3. Ísland, 11,5 stig
4. Svøríki, 9,5 stig
5. Føroyar, 8 stig
6. Danmark, 7 stig
Myndirnar eigur USF/Kristoffer Gressli


text:
Enekk verður partur av skránni á G! í ár, og bólkurin kemur við nýggjum tilfari, so hetta er sera spennandi.
Serliga blandingin av fólkatónleiki og jazzi hevur gjørt Enekk til eitt ikon í føroyskari tónleikasøgu.
Teirra heilt serliga ljóð og sterku framførslur hava verið millum tær bestu, ið eru sæddar á føroyskum palli. Enekk hevur havt ein týðandi part í festivalssøguni, teir framførdu til tann allarfyrsta G!-festivalin í 2002.
Eftir ikki at hava verið virknir í nógv ár, komu teir sterkt aftur í fjør við eini heilt serligari konsert, har fyrsta fløga teirra Ver Sterk Mín Sál varð framførd við upprunamanningini – 20 ár aftaná hon varð útgivin.
Konsertin í ár verður eisini forkunnug, tí Enekk fara at framføra nýggj løg, ið ikki eru útgivin – afturat vælkendu og dámdu løgunum frá teimum fýra fløgunum, bólkurin hevur latið úr hondum. Tað verður altso ein konsert, tú sum Enekk-fjeppari ikki kanst missa.
Manningin í ár verður Agnar Lamhauge á bassi, Óli Olsen á ljómborði og harmoniku, Heðin Ziska Davidsen á el-gittar og elektronikki og sjálvandi Kári Sverrisson við sangi og kassagittara.


text:
Alt broytist tann dagin, tá ið Lyra sníkir seg inn í harrastovuna á Oxford universitetinum. Fjald aftan fyri lenistólin sær hon rektaran hella eitur í vínið hjá Asriel lordi, pápabeiggja sínum. Lyra trýr valla sínum egnu eygum. Hví ætlar rektarin at drepa pápabeiggjan? Man tað hava nakað samband við loyndarfullu ferðir hansara til Arktis? Tó er tað rektarin, sum gevur Lyru gyltu kumpassina, men hví má hon onki siga fyri vøkru og hugtakandi frú Coulter? Og hvørjir eru teir ræðuligu gloypararnir, ið stjala børn í Oxford? At kunna svara hesum spurningum, noyðist Lyra at fara somu leið sum pápabeiggin, á kanningarferð til Lapplands og Svalbarð, har pansarabjarnirnar ráða.
Aftur


text:
Nógv umtalaða skeiðið í forritan fyri børn og ung, sum Bókasavnið við Løkin fyriskipaði farna vetur, er nú byrjað aftur. Undirtøkan er framvegis góð. Yvir 20 børn og ung í aldrinum frá 7. til 10. flokk luttaka. Skeiðið er ein verkstova fyri børn og ung, har tey læra at forrita (programmera). Tað eru fleiri orsøkir at gleðast um hetta tiltak, og merkisvert er tað, at luttakararnir koma langvegis frá fyri at luttaka. Foreldur koyra við sínum børnum heilt úr Klaksvík og Havn til bókasavnið við Løkin í Runavík. Listin yvir bygdir og býir er langur: Klaksvík, Norðagøta, Strendur, Skála, Skálabotnur, Saltnes, Runavík, Saltangará, Hósvík og úr Tórshavn.
Aðrar orsøkir eru eisini til at hetta er meiningsfult og týdningarmikið. Ongin annar stovnur í Føroyum hevur slíka undirvísing, og m.a. tí fegnast KT-fólk serliga um hetta tiltak. Foreldur og børn fegnast eisini, tí endiliga er eitt viðkomandi og meiningsfult tilboð til tey børn, sum hava serligan áhuga fyri teldum og forritan. Og eisini er áhugavert, at hetta ikki bert er ein dreingjabólkur, men at eini 5 av luttakarunum eru gentir.
Fastur táttur á bókasavninum
Farna vetur skipaði Bókasavnið við Løkin fyri skeiði í forritan fyri børn og ung. Hetta var eitt nýtt tilboð, sum ikki var í Føroyum frammanundan. Undirtøkan vísti seg at vera ovurhonds stór. Umleið 40 børn og ung meldaðu seg til, og flestu gjøgnumførdu allan veturin. Luttakararnir komu úr fleiri býum og bygdum. Flestu kring Skálafjørðin, men eisini úr Klaksvík, Leirvík, Gøtu, Hósvík og Hoyvík. Fjølmiðlar, skúlar kring landið og foreldur vístu skeiðinum stóran ans. Hetta prógvaði at tørvur var á hesum skeiði. Tí er mótið gott, nú farið er undir annað árið.
Í ár hevur bókasavnið fingið samstarv við Kvøld- og Ungdómsskúlan í Runavíkar kommunu, um at skeiðið verður boðið út í teirra skrá. Hetta lættir um umsitingina. Skeiðið er tó, eins og í fjør, á Bókasavninum við Løkin og undirvísararnir eru teir somu. Talan er um Oddfríða Petersen, Hansmar Poulsen og Jógvan Andersen. Í ár er Signar Nielsen komin aftrat sum undirvísari. Hesir arbeiða allir innan KT-vinnuna í privata og almenna sektorinum. Skúlin við Løkin er eisini beinasamur at læna bókasavninum farteldur til høvið. Bókasavnið fegnast um undirtøkuna, og vónar og væntar at hetta nú er fastur táttur í virkseminum á bókasavninum komandi árini. Hetta er meiningsfult og slóðandi bókasavnsvirksemi, sum ikki finst í Føroyum frammanundan.
Meira kann lesast um forritan og bókasavnið á www.lokin.fo


text:
Felagið
Hjartaliga vælkomin til okkara heim á internetinum
Havnar Bóltfelag er eitt stórt og vælvirkandi fótbóltsfelag, ið samlar alla sína orku um ítróttargreinina fótbólt. Útvið hálvthundrað lið luttaka í kappingunum fyri HB, sum, hóast nýggj feløg hava stungið seg upp í høvuðsstaðnum, framvegis er størsta fótbóltsfelag í landinum.
Nógv vatn er runnið í Havnará, síðani HB - sum tað fyrsta fótbóltsfelagið í Føroyum - fór undir fyrstu varligu byrjanina við heimasíðusmíði í 1998. Tá var tað mest av øllum forkunnugt og forvitnisligt, í dag er tað neyðugt og kann ikki undirmetast.
Heimasíða okkara hevur øll hesi árini verið ein hin mest vitjaða heimasíðan í landinum, hetta einamest tí hon alla tíðina hevur verið regluliga dagførd. Heimasíðan hevur frá fyrsta degi lagt seg eftir at vera ein upplýsandi síða um felagið og virksemi tess, samstundis sum hon eisini hevur kunnað um føroyskan fótbólt yvirhøvur.
Vit vóna og vænta, at heimasíðan verður til gagns onkursvegna fyri øll tey, ið koma á vitjan. Vit í HB-familjuni hava hana í hvussu so er fyri neyðini - bæði praktiskt og sálarliga!
Hjartaliga vælkomin á vitjan enn einaferð :-)
HAVNAR BÓLTFELAG
Gundadalur | P.O. Box 1333 | FO-110 Tórshavn | Faroe Islands | Tel +298 781904 | hb@hb.fo
Zircon - This is a contributing Drupal Theme
Design by WeebPal
.


text:
Nú RSF hevði sett klokkutíð á róðrarnar, var eg spentur, um tíðirnar fóru at halda. Frálík róðrarlíkindi, men tað byrjaði ikki væl, tí vit mistu smáar tjúgu minuttir í fyrsta FM-róðrinum, sum skuldi byrjað klokkan 15.20. Men tey megnaðu at vinna tíðina innaftur, og 10-mannaførini byrjaðu til tíðina klokkan 17.20. Frálíkt, og vónandi verður góðan avrikið í Klaksvík eisini á hinum stevnunum. Frálíku myndir tók Guðrið Patursson.
Sá fyrst nakrar róðrar á telduskíggjanum, og tveir hoyrdi eg í Kringvarpinum. Nú havi eg allar róðrarnar í KVF. Frálíkar myndir og serliga frálíkar nærmyndir. Frásøgnin eisini góð frá Suna Merkistein, og frálíkar viðmerkingnar frá Ludvíki við Stein. Tó haltar at benda rætt nøkur bátanøvn og kanska seta seg eitt sindur inn í, hvat rørir seg á róðrarøkinum kring landið.
Nú kanst tú síggja róðrarnar í Kringvarpinum, og róðrarnir koma eisini á heimasíðuna hjá KVF, so nógv er ikki hjá mær at leggja aftrat róðrunum. Tó so.
Úrlini í dag vóru á leið, sum vit roknaðu við, tó við serliga trimum undantøkum. Roknaði heilt vist við, at bátarnir næst Kósabrúnni og landinum har høvdu lítlan fyrimun og serlig við lotinum undan. Tað hilnaðist betur serliga seinast í róðrunum, sum vóru nærmast Kósabrúnni, og soleiðis hevur altíð verið, tí undanvindurin og harvið aldan far meira ferð á seg inni við land enn mitt á fjørðinum. Vit kenna hetta frá undir Molanum í Havn.
Haldi, at tað er sera óheppið, at fimtan gentumanningar standa at rógva á norðoyastevnu, og tríggir bátar møta ikki. Kundi spurt, um skipanin við tilmelding og frámelding ikki riggar nóg væl í RSF. Har vóru jú fleiri bátar á startlistanum, sum ikki róðu í Klaksvík. Hetta má RSF fáa skil á til næstu stevnu.
Og tá talan er um undantøkini, kom óvart á meg, at Drekin við dreingjum vann, sjálvt um eg veit, at teir eru óførir, men teir eru jú bara annað árs dreingir. Sílið var har sum væntað og eisini Jallurin. Hesir bátar metti eg at fara við sigrinum.
Hevði ikki roknað við, at ungu menninir umborð á Páll Fanga, vóru so stinnir. Ungir menn í toppvenjing, og teir róðu í heilt øðrum ”gearið” enn hinar tríggjar manningarnar. Tildømis Rádni og Gongurólvur vunnu jú ódnartøk, men munur er at rógva 140 og 1000 metrar. Vil siga uppvísningsróður av Páll Fanga, har fýra rógvarar eisini kunnu rógva dreingjaróður.
Eisini kom óvart á meg, at Jallurin við kvinnum ikki megnaði at fylgja við. Við HR brillum væl nøgdur við kvinnurnar umborð á Sílinum, men tað sýntist, sum Erla Kongsdóttir rann eftir ánni undir Kósabrúnni seinastu 300 metrarnar. Spennandi, tá bátarnir Sílið, Jallurin og Erla Kongsdóttir ligga borð um borð.
Genturóður endaði júst, sum eg roknaði við. Blái báturin stinnastur og eisini Blikur og Frúgvin. Drekagenturnar, sum eru komnar frá barnaróðrinum kláraðu seg eisini væl. Her kemur til sjóndar, hvørjar gentur eru eldri og yngri, tí tú kanst rógva genturóður bæði sum 15, 16, 17 og 18 ár.
Spennandi 10-mannafarsróður. Klaksvíkingur og Suðuroyingur fingu ikki góða start, meðan Ormurin reyk avstað. Teir róðu ómetaliga væl. Ògvuliga áhugavert aftur at síggja Suðuroyingin, sum mundi tikið Klaksvíking á mállinjuni. Eisini spennandi á næstu stevnu, har fremstu bátarnir koma at liggja borð um borð. Ùrslitið gjørdist júst, sum eg roknaði við, tó eg væntaði mær meira av Klaksvíkingi. Betri start næsta ferð, so er Klaksvíkingur halt frammi í í oddinum .
Argjabáturin verður ringur at taka í summar, og har var eisini spell, at Heiðabáturin ikki róði, sum annars stóð á startlistanum. Árnfirðingur stóð seg væl undir landinum, men Ørvur megnaði bert at fylgja við fyrstu hundrað metrarnar.
6-mannafarið Sølmundur við kvinnum fær uttan iva onga kapping í summar. Annars áhugavert at fylgja kappingin um annað plássið millum Smyril og Páll Fanga, har Smyril var væl við fyrst í róðrinum. Spell fyri henda bólk, at bátar sum Rádni, Jarnbard, Gongurólvur og Fortuna ikki síggjast á vágni. Tí verri er eingin mynd av 6-mannafarsróðrinum.
Barnaróðurin havi eg ongan møguleika at siga nakað um, tí róðurin var ikki stroymaður. Myndir frá barnaróðrunum koma á heimasíðuna.
Taka vit saman um róðrarnar á norðoyastevnu, so kunnu vit staðfesta nakrar góðar og minni góðar niðurstøður. Fimm 10-mannafør er frálíkt, men bara trý 8-mannafør og fýra 6-mannafør við monnum boðar ikki frá góðum.
Ungdómsmanningarnar eru fækkaðar nakað og serliga barnamanningar. Gentumanningar og dreingjamanningar halda á leið tørn, meðan vit áttu at sæð fleir 5-mannafør við kvinnum. Serliga illa stendur til við ungdómsmanningum í Runavík og har á leiðini, í Klaksvík og Vestmanna. Hildu hesi pláss tørn, so var alt øðrvísi á startlistanum. (Vagnur)


text:
Brot av tekstinum á baksíðuni:
[Í kreppuni í nítiárunum] steðgaði øll bygging í landinum, men Palli gavst ikki so, og tað góða kom burtur úr tí ringa, at nú fekk hann stundir at gera meira við at tekna. Umframt tekningar úr Føroyum, millum annað tekningar av flestu føroysku kirkjum, so hevur Palli eisini teknað á teimum nógvu ferðunum, hann hevur gjørt.
Hann hevur sitið á Reyða Torginum í Moskva, undir Sponsku Trappuni í Rom, á Markusplássinum í Venezia, við Sfinxin í Giza, við Gylta Hornið í Istanbul… Á øllum ferðum heur hann havt tekniblokkin við sær, og tað er, sum er tekningin blivin eitt slag av andadrátti hjá honum. Við blýanti, tey seinni árinivið tópenni og vatnlitablýantum, talar hann á alt tað, hann sær, og bygningarnir, plássini og býirnir svara aftur. Hann er bráður og slúkin, viðhvørt í so kvikur, viðhvørt er í meira lagi av reyðum, men so nógv er at síggja og spyrja og so nógv at greiða frá, at her má berast skjótt at. Tað seinvunna og varisliga er ikki hansara lag, tað er tað frískliga og eyðkenda, hann vil finna.
Prísur:DKK 240,00
Í bókini Tvær skrekkiligar søgur, sum er ætlað bæði ungum og tilkomnum, eru tvær stuttsøgur, ið báðar snúgva seg um sonevndar ræðslusjúkur – fobiir. Søgurnar eru ein námsferð í pørtum av sálarfrøðini, har høvundurin, William Smith, ger vart við, at vit í ov stóran mun verða stýrd av tilvildarligum hendingum og upplivingum, vit hava havt heilt tíðliga í lívinum. Við rámandi og stuttligum dømum úr djóraverðini, roynir høvundurin eisini at vísa á, hvussu vit miðvíst kunnu arbeiða okkum burtur úr hesum ræðsludýpi. Søgurnar í bókini eru Likkan, sum hevði hæddarskrekk og Kombikkið, ið hevði vatnskrekk og frásøgupallurin er øll tann føroyska náttúran.
Prísur:DKK 180,00
Í bókini eru einar 80 littekningar umframt nakrar svart/hvítar strikutekningar. Tær fevna um tíðarskeiðið 1994-2000. Hugsanin var upprunaliga at lýsa hvussu statt var í Havnini tá farið varð inn í 21. øld.
Umframt tekningar er tekstur eftir J.P. Gregoriussen, ið greiðir nærri frá teimum ymsu økjunum í Havn og har um leiðir. Undir myndunum eru staðarnøvn og nøvn á húsum o.ø.
Prísur:DKK 240,00


text:
Leygardagin 3. februar kl. 11.00 skipa Bragdið og FÍF fyri rennikapping í Hoydølum, sum bæði er FM í lendisrenning og samstundis 5. umfar av Betri Vetrarkappingini. Hetta verður áttanda árið, at FM í lendisrenning verður í vøkru og veðurgóðu Hoydølum, beint frammanfyri Studentaskúlan, sum eisini verður karmur um tiltakið. Her verður umklæðing og brúsa, heintan av bringutølum og ein góður kaffimuður aftaná.
Runnið verður á bleytum undirlagi allan vegin runt. Einasta asfaltið rennast skal á, er tá farast skal um vegin niðan í og oman úr viðarlundini. Men har verður okkurt bleytt lagt á vegin, so rennast kann allan vegin í píkaskóm, um man ynskir tað.
Viðmælt verður, at renna í skóm við grovum botni ella í píkum.
Renniteinurin, sum hann bleiv teknaður til fyrstu kappingina í Hoydølum í 2011. Hann er eitt vet broyttur við einari krýllu á fløtuni. Prestar og sperribond vísa røttu leiðina
Rennast skulu seks umfør á góðar 1300 metrar, ella beint um átta kilometrar tilsamans. Børnini renna tvey umfør. Tilmelding fer fram online á HESI SLÓÐINI í seinasta lagi fríggjakvøldið kl. 22.00. Tað ber eisini til at tekna seg til kappingina leygarmorgunin á staðnum frá kl. 10.00 til 10.30.
Startur og mál er á fløtuni framman fyri Studentaskúlan. Børnini renna tvey umfør, ella tilsamans um 2,7 km. Hans, Oddvør og Hans Erland hava øll trý verið sera drúgv í Vetrarkappingini øll tey seinnu árini.
Kappast verður í hesum bólkum:
-Kvinnur / menn opin bólkur (f. -2001)
-Kvinnur veteranar / Menn Veteranar (f. 1963-1972)
-Kvinnur/Menn Superveteranar (f. 1953-1962 )
-Kvinnur/Menn Ultraveteranar (f. 1952 ella fyrr)
-Kvinnuunglingar / Mansunglingar (f. 1997-2001)
-Gentur / Dreingir (f. 2002-2006)
Hart, hugnaligt og øðrvísi – lendisrenningin í Hoydølum er nakað heilt serligt, plagar Krista at taka til 😉
Um tú ikki sást tilmeldingarslóðina longur uppi í tekstinum, so er hon eisini HER


text:
Christian Høj
1904-1992
Christian Høj var føddur á Strondum 11. november 1904. Hann var sum ungur til skips, men í 1923 fór hann á læraraskúla og tók prógv í 1926.
Hann var fyrst lærari í Leynum og á Válinum, men í 1933 fór hann at starvast sum lærari á Strondum og var har til 1972. Hann var fyrstilærari har frá 1964 og frá 1969 og til hann gavst var hann skúlastjóri.
Christian Høj skrivaði søgur og lærubøkur til fólkaskúlan. Fleiri av søgunum hava staðið í Míni jólabók.
Í øllum søgunum er ein andaligur tóni og tær kunnu tykjast moraliserandi fyri eitt nútímans eyga..
Hann var eisini nevndarlimur í Føroya Lærarafelag og Bókadeild Føroya lærarafelags.
Útgávur:
1957 Snar í Míni jólabók
1959 Óli í Míni jólabók
1960 Maria í Míni jólabók
1961 Ólamua í Míni jólabók
1965 Eyðun í Míni jólabók
1966 Maria í Míni jólabók
1967 Jákup og Fram í Míni jólabók
1968 Símun í Míni jólabók
1969 Eyðun í Míni jólabók
1970 Eydna í Míni jólabók
1971 Árni í Míni jólabók
1972 Knappafiskurin í Míni jólabók
1973 Eftir jólatorvi í Míni jólabók
1975 Sámal í Míni jólabók
1977 Ravnurin í Míni jólabók
1978 Hanus í Míni jólabók
1979 Til fjalls og fjøru
1983 Inspiratión í Míni jólabók
Heiður:
1982 Barnabókavirðisløn Tórhavnar býráðs


text:
Svartisvanur
Tann svarti svanin (latín Cygnus atratus) er av dunnuættini. Tann svarti svanin hoyrir ikki heima í evropeiska fuglaheiminum, men hann hevur álíkavæl klára at búsett seg í fleiri londum, millum annað í Týsklandi og í Stóra Bretlandi. Eisini eru svartir svanar sæddir um alt Danmark seinnu árini. Tá evropear komu til Avstralia á fyrsta sinni, sóu teir ein bólk av svørtum svanum. Hetta var ongantíð sæð fyrr av evropeum, tí í okkara hugaheimi er ein svanur hvítur. Hann er eisini innfluttur til Nýsælands. Tann svarti steggin er vanliga sótsvartur, hevur svørt bein og eitt reytt nev. Honin er eitt sindur minni og hevur eitt nev sum ikki er líka reytt sum hjá steggjanum. Ungarnir eru grábrúnir og hava grátt nev.
Í m.a. 2014 sóu fólk á Skála ein svartan svana við Prestá. Ikki er greitt hvussu leingi hann hevur verið í Føroyum, og um hann hevur fylgi av fleiri svørtum svanum. Tað er sera sjáldsamt at síggja tann svarta svanan í Føroyum.
Fuglabókin[rætta | rætta wikitekst]
Stundum ala teir hann í dýragørðum í Evropa, og í einum landsynningsstormi var ein komin í túnið í Sørvági kanska úr Onglandi. Hann var spakur og sera vakur. Størstu veingjafjaðrarnar vóru hvítar; annars var hann svartur, uttan nevið, sum var fagurt reytt við einari hvítari rond tvørturum. Fjaðrarnar omaná lagaðu seg í vøkrum bylgjum tvørtur. eftir veingjunum og bakinum. Hann varð sleptur á Leitisvatn og livdi har í nøkur ár. Sera fólkaalskin var hann, kom stundum tætt til fólk og fylgdist so við teimum. Mong kendu tað sum ein sakn, tá ið hann var deyður [1].
Sí eisini[rætta | rætta wikitekst]
Keldur[rætta | rætta wikitekst]
- ↑ Mikkjal á Ryggi: Fuglabókin, Dýralæra II. 1951


text:
ZAREPTALEGUR 2018
Kristiliga Tíðindatænastan – gjaranes@gmail.com – SKRIVAÐ: pjd 28.06.2018
MYND: Børn á summarlegu í Zarepta
Tú kanst hoyra innslagið her: https://r7.fo/news/10788/kristilig-tidindi-69-kristiliga-tidindasendingin-vid-poul-johan-djurhuus
___________________________________________________________
ZAREPTAKALENDARIN
- 26. apríl til 12. oktober.
Zareptaárið er gott og væl komið í gongd, sum byrjaði 26. apríl við legu fyri fólk, ið bera brek. Síðani byrjaðu familjulegurnar mánadagin 14. mai, og seinasta familjulegan endaði fríggjadagin 22. juni.
Tað eru í alt 7. familjulegur, har tann sjeynda verður hildin aftan á summarlegurnar í døgunum 23. til 26. august. Hendan seinasta familjulegan er ein lega fyri familjur við børnum, sum bera brek.
Kristiliga Tíðindasendingin tosaði við Mariu á Lakjuni, sum er við í dagligu leiðsluni í Zarepta, og hon sigur, at familjulegurnar hava gingið sera væl í ár, og at tað er einki at ivast í, at familjulegurnar eru rættuliga populerar millum smábarnafamiljurnar. Síðani nýggja húsið, Niðaralon, varð tikið í brúk fyri tveimum árum síðani, so eru tað pláss fyri 32 familjum til hvørja legu, og nýggja lonin hevur roynst sera væl.
Temaði í familjulegunum í ár hevur verið: Hvar leigi eg børn míni? Tað hevur verið sama undirvísingarskrá til allar seks familjulegurnar, og somu persónar hava havt bíbliutímarnar á øllum seks legunum. Bíbliutímarnir eru allir fyrrapartin, meðan skráin fyri kvøldini er meira fjølbroytt við vitnisburðarløtum, fyrilestrum, sangløtum o.s.v.
SUMMARLEGURNAR
Týsdagin 26. juni fór sjálv summarlegan av bakkastokki, og tað var sum vanligt byrjað við teimum 16 – 17 ára gomlu, og tann seinasta summarlegan eru tey 9 ára gomlu, sum byrjar hósdagin 09. august og endar sunnudagin 12. august. Tá hava tað verið í alt 14 familju- og summarlegur hvør eftir aðra.
STARVSFÓLK Nú í Zarepta er vorðin ein depil við trimum stórum búbygningum, so er tørvur á enn fleiri starvsfólkum, sum t.d. náttarvaktum og umsjónarfólkum, tá viðlíkahaldið, reinførið og trygdin altið skal vera í hásæti í Zarepta. Eisini er brúk fyri fólki í køkinum, grovkøkinum, uppvaskirúminum, matarhøllini, ítrivinum o.s.v. Tá talan er um, at fleiri 100 fólk eru savnaði hvørja viku, so er eisini neyðugt, at heilsufólk er á hvørji legu t.d. sjúkrarøktarfrøðingur ella lækni.
Leiðslan í Zarepta vónar, at fólk bjóðar seg fram til hesi starvsøkini. Ynskir ein at vita meiri um hetta, er ein vælkomin at tosa við Fríðgerð Rasmussen á telefon 284040.
NÝGGI SVIMJIHYLURIN
Sjálvbodnir arbeiðsmenn hava arbeitt upp á nýggja svimjihylin, sum er í sunnara enda av Niðarulon. Tá Kristiliga Tíðindasendingin tosaði við Zarepta í vikuni, tá var upplýst, at betongarbeiði er mest sum liðugt, og at nú er eftir at flísaleggja svimjihylin og nakað av rør- og elinnleggingum. Teir, sum arbeiða upp á hylin siga, at teir gera alt tað teir kunnu, til tess at hylurin kann vera liðugur til summarið 2019, men teir kunnu tó ikki siga tað við vissu.
LEGUSTUÐUL Leiðslan í Zarepta vónar ikki, at tað eru familjur, sum av peningaligum orsøkum ikki senda síni børn á summarlegu í Zarepta. Í faldaranum, sum Zarepta hevur sent út í ár, sigur leiðslan: “Eingin má setast aftur at koma á legu vegna peningatrupuleikar. Foreldur, ið ikki hava ráð at lata barnið ella fleiri børn koma á legu, kunnu søkja um stuðul. Umsóknarblað fæst við at ringja á tlf. 216140.”
LEIÐSLA Zarepta er ein sjálvsognarstovnur við eini 11-mannanevnd, sum setur eina høvuðsleiðslu at taka sær av dagligu leiðsluni. Í dagligu leiðsluni í dag sita: Jens Bech av Skála – Miriam Rasmussen úr Runavíkini – Jákup N. Olsen Tórshavn – og Maria á Lakjuni, Klaksvík.
KRISTILIGA TÍÐINDATÆNASTAN YNSKIR GUDS SIGNING VIÐ
SUMMARLEGUNUM Í ZAREPTA 2018!


text:
Serfrøðingur innan sosialt arbeiði og fyribyrgjan av rúsevnismisnýtslu vitjar Søgu-og Samfelagsdeildina hesa vikuna
Finn Laursen er ein av teimum fáu, sum hava undirvíst og granskað innan sosial viðurskifti bæði í Danmark, Grønlandi og í Føroyum. Eisini kennur hann allar partar av ríksifelagsskapinum innanífrá
Finn Laursen, sosiologur og serfrøðingur innan sosialt arbeiði, Aalborg Universitet, vitjar í hesum døgum á Søgu- og Samfelagsdeildini, har hann undirvísir Bachelor lesandi innan samfelagsvísindi. Finn hevur drúgvar praktiskar og teoretiskar royndir og er útbúgvin sosialráðgevari og sosiologur.
Í sambandi við samstarvsavtalur millum Aalborg Universitet og Grønlands Universitet, Ilisimatursarfik, var Finn deildarleiðari á Afdeling for Sociale Forhold i Nuuk. Eftir vitjanini í Føroyum hevur hann undirvíst og granskað bæði í Danmark, Grønlandi og í Føroyum. Hann er sostatt ein serfrøðingur í sosialum viðurskiftum innan Ríkisfelagsskapin.
Finn granskar sosialt arbeiði, og sosialar trupulleikar, og hann hevur serligan áhuga í at menna hættir, sum kunnu fyribyrgja rúsevnismisnýtlsu millum ung.
Sí meira um Finn Laursen her: http://personprofil.aau.dk/100338
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
20. juni 2018 - kl. 13:00
ARBEIÐSPLÁSSVITJAN: Fyrsta hósdag í juni vóru umsitingin og nevndin í Starvsmannafelagnum í Suðri og vitjaðu limir og arbeiðspláss. Vit dekkaðu ferðina við livandi myndum og hava gjørt videoinnsløg við samrøðum frá teimum ymsu arbeiðsplássunum.
Fyri umleið 10 árum síðani setti Starvsmannafelagið sær fyri at gera afturvendandi vitjanir á arbeiðsplássum kring landið, har limir okkara starvast. Hetta við tí fyri eyga at hoyra, hvussu arbeiðsdagur teirra er, og hvørjar spurningar limirnir hava upp á hjarta. Spurningar, ið taka støði í dagligum avbjóðingum, sum felagið sjálvandi er til fyri at finna loysnir á.
Arbeiðsdagurin er eyðvitað ymiskur frá arbeiðsplássi til arbeiðspláss. Við at koma út, har limirnir starvast, er lættari hjá felagnum at seta seg inn dagliga arbeiðsdagin hjá limunum, og harvið fáa eina betri hilling av, hvørjar møguligar avbjóðingar eru, sum nærri eigur at verða hugt uppá.
Fyrsta vitjanin í ár var í Suðuroy, har bæði formaður og hini starvsfólkini vitjaðu 11 ymisk arbeiðspláss. Teir fyrstu limirnir, sum fingu vitjan av felagnum, vóru sjálvandi limirnir umborð á Smyrli undir ferðini suður á Krambatanga ein sólríkan hósdag tann 7. juni.
Í ár hevur felagið valt at dekka vitjanirnar við livandi myndatóli, og fer tí komandi tíðina at leggja út innsløg á heimasíðuna frá teimum ymsu arbeiðsplássunum, har samrøður vórðu gjørdar við bæði limir, formann og onnur frá felagnum.
Sí fyrsta innslagið frá Suðuroyarferðini HER.
« Aftur


text:
Í dag hava Faroe Ship og Grunnurin Pálshøll undirskrivað stuðulsavtalu, sum inniber, at Faroe Ship verður millum stóru stuðlarnir hjá langhylinum í Vági.
John Henrik Holm frá Grunninum Pálshøll fegnast um at tær stóru fyritøkurnar í landinum hava áhugað í at stuðla hesari verkætlanini, sum fer at gerast eitt stórt aktiv bæði fyri Suðuroynna og landið sum heild.
Jóhanna á Bergi, stjóri í Faroe Ship sigur, at tey halda talan verða um eina spennandi og heldur óvanliga verkætlan, sum jú fevnir um bæði 50 m. svimjihyl, barnahyl og vælverudepli. Hetta hevur eisini ført við sær, at Faroe Ship er vorðin partur av verkætlanini, sigur Jóhanna á Bergi.
Í vikuni verður farið undir at seta sjálvan svimjihylin upp í langhylinum á Oyrunum í Vági.
Um Faroe Ship
Faroe Ship varð í 1919 stovnað undir navninum Skipafelag Føroya. Í 2004 løgdu Skipafelag Føroya og Eimskip saman. Síðani 2006 hevur felagið í Føroyum virkað undir navninum Faroe Ship. Virksemi hjá Faroe Ship fevnir um sjóvegis flutning uttan úr heimi og út í heim, umframt farmaflutning innanoyggja í Føroyum, skundflutning sjó- og luftvegis, goymslutænastur v.m.


text:
Álvarsliga sjúk børn
Team Rynkeby stuðlar børn við álvarsligum sjúkum í Norðanlondum.
Luttakararnir hjá Team Rynkeby rinda sjálvir útreiðslurnar fyri egna luttøku, so sum súkklu, klæði, ferð og uppihald. P/F Rynkeby Foods og God Morgon rinda fyri meginkostnaðirnir, og harvið fara allir stuðlar – stórir sum smáir – óskerdir til felagsskapirnar, sum Team Rynkeby grunnurin samstarvar við í Føroyum, Danmark, Svøríki, Noregi, Finnlandi og Íslandi.
GÁVUR TEAM RYNKEBYS TIL Krabbameinsfelagið
2014: DKK 970,000
2015: DKK 945,000
2016: DKK 1,120,000
2017: DKK 1,200,000


text:
Í fyrru bókini Við Urðarbrunn, ið Bókadeildin gav út í fjør, rýmdi Korka úr Íslandi og kom at enda á Heiðina í Danmørk, har víkingurin úr Suðuroyggjum, Atli Atlason, keypir hana sum træl. Hóast stættarmunin gerast Korka og Atli góð. Tá ið Atli kemur illa fyri, bjargar Korka honum, men letur hann lova at loysa seg úr trældómi afturfyri. Hann játtar, og tey rýma úr Heiðini um náttina. Tey koma til lands í Suðuroyggjum, men ættin hjá Atla er ikki fegin um gentuna, sum hann hevur kosið sær. Tey síggja tí ikki annan møguleika fyri hjúnarbandi enn at rýma og gerast niðursetufólk onkra aðrastaðni. Korka vil ógvuliga fegin sleppa á Vesturfirðirnar í Íslandi, tí rúnirnar hava sagt henni, at systir hennara og systurdóttirin eru í vanda.
Aftur


text:
BÝURIN OG ALT ANNAÐ
Sansalabyrint fyri børn, ung og vaksin
”Summi siga, eg eri skaptur av tíð. Nøkur siga, at eg eri skaptur av minnum, ynskjum, gerandisævintýrum og óvanligum løtum. Onnur siga, eg eri skaptur av slóðum, loyndarmálum og træðrum, drigin av fólki, sum fóru framvið. Og eg, óvikandi, hóast broytiligur, ríkur og livandi, síggi, hvussu lívið fer framvið og tú fagnar tí saman við mær”.
BÝURIN OG ALT ANNAÐ er ein ferðaframførsla fyri børn, ung, hálvvaksin, vaksin og trøllvaksin; fyri øll, sum hava sansir, dreymar og forvitni. Øll eru vælkomin inn í hesa tølandi og sansandi skýmingarlabyrintina. Fyri øll úr 7 árum og uppeftir, yngri fylgjast við einum vaksnum.
Áskoðarar fara inn í labyrintina í smáum bólkum hvønn sætta minutt. Ferðin inn í sansalabyrintina tekur í alt uml. 45 min. Atgongumerki skulu keypast til eina ávísa tíð.
LUTTAKARAR (íbúgvar): Gabriel Hernandez og Marga Socias, leikstjórar
Hans Tórgarð, Katarina Nolsøe, Dan Helgi í Gong, Johan Holm Simonsen, Rakel Helmsdal, Bjørk Tórgarð, Felisia Helmsdal og Gunnvá Zachariasen, fyriskipari og íbúgvi.
BYGGJARAR: Thomas Roper, Bárður Jónsson, Bjørn Ulvdal Simonsen.
TJÓÐPALLUR FØROYA: Jenny C. Petersen, stjóri, Katrin Bonde, búnar, Fríða Midjord, fyrisiting.
LEIKSTJÓRAR: Gabriel Hernandez og Marga Socias | Byggjari: Thomas Roper | Stigtakari og framleiðsla: Gunnvá Zachariasen
Samstarv við TVAZZ
Skúlasýningar
Sýningar fyri børnum í 3. flokki og uppeftir vera hesar dagar:
Mikudagin 23. mai | kl. 9.00, 9.30, 10.00 og 10.30
Hósdagin 24. mai | kl. 9.00, 9.30, 10.00 og 10.30
Fríggjadagin 25. mai | kl. 9.00, 9.30, 10.00 og 10.30
Kostnaður: 100 kr fyri hvønn
Bílegg á info@tjodpallur.fo ella á telefon 31 86 17
Hesi pláss eru tøk til tær fýra ferðirnar hvønn dagin:
Kl. 9.00 28 pláss
Kl. 9.30 24 pláss
Kl.10.00 24 pláss
Kl. 10.30 20 pláss


text:
Tølini fyri lønargjaldingarnar fyri august eru nú tøk í Hagtalsgrunninum, útgreinaði á kyn, vinnugrein og bústaðarøki hjá løntakarum.
Í 3. ársfjórðingi vóru 2.290 milliónir útgoldnar í løn. Trendurin vísir, at seinasta árið hevur vøksturin í lønunum ikki verið eins stórur, sum áður.
(trýst á myndirnar, so tær gerast størri og tú kanst blaða millum hesar)
Myndin niðanfyri vísir lønargjaldingarnar fyri bæði kyn. Kámu strikurnar vísa útgoldnu lønirnar og sterku strikurnar vísa gongdina ella trendin fyri bæði kynini. Seinasta árið er stígur komin í lønargjaldingarnar hjá monnum og lønirnar standa í stað, meðan hjá kvinnum sæst ein javnur vøkstur.
(trýst á myndirnar, so tær gerast størri og tú kanst blaða millum hesar)
Myndin niðanfyri vísir lønargjaldingarnar í teimum fýra høvuðsvinnugreinunum. Kámu strikurnar vísa útgoldnu lønirnar og sterku strikurnar vísa trendin fyri vinnugreinarnar. Tað er í bólkinum fiskivinnu og øðrum ráevnisvinnum, at lønirnar eru minkandi, meðan í hinum vinnugreinabólkunum sæst ein lutfalsliga javnur vøkstur.
Myndin niðanfyri vísir lønargjaldingarnar hjá løntakarum eftir bústaðarøki.
Stutt um lønargjaldingarnar
Lønargjaldingar eru A-skattskyldugar lønir, sum fyritøkur við heimstaði í Føroyum gjalda. Hagtølini fevna bara um løn fyri útint arbeiði. Aðrar samsýningar og útgjøld, so sum veitingar og eftirlønir eru ikki roknaðar uppí.
Allar lønargjaldingar, sum lúka oman fyri nevndu krøv, verða taldar uppíuttan mun til um lønarmóttakarin er føroyingur ella útlendingur.
Stutt um trendin
Við trendinum faá vit eina róligari mynd, ið ger tað lættari at síggja ta undirliggjandi langtíðargongdina í lønargjaldingunum.
Trendurin er eins og árstíðarjavnaði tøl reinsaður fyri árstíðaravvik, sum t.d. afturvendandi sveiggj í virkseminum millum vár og summar, heyst og vetur. Hetta merkir, at til ber at hyggja eftir gongdini mánað fyri mánað, uttan at samanberingin verður órógvað av regluligum sveiggjum millum árstíðirnar. Í trendinum er harumframt lagt upp fyri øðrum óreglusemi í mánaðarligu tølunum


text:
Her fyri varð avtala gjørd við Gamla Kongaliga Einahandilin, ofta nevndur Pubbin á Tvøroyri.
Eisini er tónleikaavtala gjørd við Seglloftið, sum umframt at vera karmur um konsertir og fyrilestrar, eisini virkar sum dansiskúli og mentanarhús,. Spælistaðið Tøting hevur eisini gjørt avtalu við Koda, eins og allir handlarnir hjá PE nú eru fevndir av einari felags avtalu.
Rapportera tínar konsertir
Fyri at vit best fáa avroknað fyri eina framførslu, mást tú minnast til at rapportera konsertina innan ein mánaða. Rapportera tínar konsertir her


text:
Yvir 600 fólk til brunsj í Hósvík
Leygarmorgunin bjóðaði kommunan til brunsj í bygdarhúsinum í Hósvík í sambandi við, at tað eru mentanardagar.
Undirtøkan var so góð, at tá leið móti middegi fór maturin at ganga undan. Mett varð, at yvir 600 fólk møttu til tiltakið, sum er tað mesta nakrantíð. Kommunan fegnast um ovurstóru undirtøkuna.
Ævintýraferðin var framførd í Hósvíkar skúla, og børnini hugnaðu sær óført.
Myndir frá fyrrapartinum í Hósvík síggjast her:
http://sunda.fo/borgarin/tidindi/index.php/1702-yvir-600-folk-til-brunsj-i-hosvik#sigProId2bc03752d8


text:
Steypakappingar
Nýggj steypakapping vaksin
Leikreglur o.a.
§ 1. Øll lið sum eru í meistaradeildini, eru eisini við í
steypakappingini.
§ 2. Hvørt felag kann hava 2 lið við í steypakappingini. Liðið í meistaradeildini er altíð at rokna sum A-lið. Freistin at tekna næsta liðið við í steypakappingina er sama freist sum at tekna lið til landskappingina.
§ 3. Leikarar, skrásettir við liði í meistaradeildini, hava ikki loyvi at leika við lægri liði í steypakappingini. Leikaraflyting millum feløg gongur eftir somu reglum sum fyri landskappingina.
§ 4. Hvørt felag skal hava dómarar við til hvørt tilmeldað lið.
§ 5. Innleiðandi partur av steypakappingini, er skipaður sum landskapping, har spælt verður eitt umfar, t.v.s. einaferð heima og úti móti hvør øðrum.
§ 6. Eru 6 lið ella fleiri í steypakappingini, verður steypakappingin skipað í tveir bólkar. Um tveir bólkar eru, verða bólkarnir grundaðir á endaliga støðu frá farna kappingarárinum.
§ 7. Er neyðugt við innleiðandi bólkum, koma tvey lið víðari úr hvørjum bólki, og spældar verða hálvfinalur á uttanveltaðum vølli. Er bert ein innleiðandi bólkur, spæla nr.1 og nr. 2 steypafinalu.
§ 8. Starvsnevndin ásetir nær steypafinalurnar verða leiktar.
§ 9. Leikt verður eftir somu ásetingum sum í kappingarreglunum fyri landskappingina. Tó missa leikarar ikki rættin til at spæla við lægri liði í landskappingini, sjálvt um 2/3 eru farnir av landskappingini.


text:
Grundupphæddin í fólkapensjónini skal endurreisast og økjast
Sosial- og almannapolitikkur -
Sambandsflokkurin hevur lagt uppskot fyri Løgtingið um at hækka grundupphæddina í fólkapensjónini, so okkara eldru borgarar aftur hava rætt til tryggu og skattafríu grundupphæddina, sum 14. september-samgongan tók frá teimum
Grundupphæddin í fólkapensjónini hevur í meira enn hálva øld verið bulurin í pensjónini hjá føroyingum.
Kortini valdi 14. september-samgongan beint eftir, at hon kom til valdið, at niðurlaga grundupphæddina í fólkapensjónini. Javnaðarflokkurin, Tjóðveldi og Framsókn gjørdu seg inn á eina grundsúlu í vælferðarsamfelagnum.
Hetta var eitt stórt afturstig, tí grundupphæddin og fólkapensjónin í síni heild er ein sosial avtala – ein sátt – millum myndugleikar og borgaran, ið sjálvur hevur goldið til fólkapensjón alt sítt aktiva lív.
Tí hevur flokkurin lagt uppskot fyri Tingið um at hækka grundupphæddina í fólkapensjónini úr teimum verandi 43.068 krónunum upp í 50.028 krónur fyri stakar pensjónistar og úr 32.796 krónum upp í 39.756 krónur fyri giftar pensjónistar.
Soleiðis fáa okkara eldru borgarar tryggu og skattafríu grundupphæddina aftur, sum 14. september-samgongan tók frá teimum.
Vónandi taka allir flokkar á Tingi undir við uppskotið Sambandsfloksins. Um hetta ikki verður veruleiki, so skulu føroyingar kenna seg tryggar í, at so skjótt Sambandsflokkurin aftur kemur í samgongu, fer flokkurin at tryggja, at grundupphæddin verður endurreist og hækkað aftur.
Bárður S. Nielsen
formaður í Sambandsflokkinum
RN


text:
- Tíðindi, mentan og ítróttur
Illveðursstøðan klokkan 15
Illveðrið hevur gjørt rættuliga nógv um seg í pørtum av landinum.
Av politistøðini verður upplýst, at síðani kl 06 í morgun eru fráboðanir komnar um 125 skaðar, og nógv teir flestu, kanska tríggir fjórðingar, eru í Norðragøtu.
Gamlir bygningar eru foknir av grundini - okkurt neyst og onkur gomul hús. Tað er tilfar frá hesum húsum, sum fúka runt í bygdini og hava gjørt skaða.
Trygvi Jóhansson, innsatsleiðari í Eysturkommunu, segði við útvarpið fyri løtu síðani, at støðan er batnað eitt sindur, men at hvirlurnar enn eru strangar. Hann sigur, at fleiri hús hava fingið skaða, og at talan í summum førum er um stóran skaða.
Løgreglan mælir enn til, at fólk í Norðragøtu halda seg innandura.
Støðan stabil í Norðoyggjum
Í Norðoyggjum hava verið umleið 20 skaðafráboðanir. Talan er tó ikki um nakran stóran skaða.
Finn Hansen, átaksleiðari í Norðoyggjum, segði við útvarpið, at teir ikki hava fingið nakrar fráboðan seinastu tveir tímarnir, og at væntandi er tað ringasta yvirstaðið.
Veðrið og kunngerðir
Tað er framvegis nógvur vindur, omanfyri 40 m/s bæði á Gjáarskarði og á heltnini.
Tað er hált og krapi í støðum um alt landið. Tað er ikki koyrandi á Gjáarvegnum, Oyndarfjarðarvegnum og Oyggjarvegnum. Annars er framvegis nógvur vindur og hálka, og mælt verður frá allari óneyðugari koyring. Og í løtuni eru fleiri veðurstøðir óvirknar - m.a. á Høgareyni og á Sandavágshálsi.
Vegna nógvan uppgang er byrgingin um Haraldssund stongd fyri allari ferðslu í løtuni.
Vegna veður koyra bygdaleiðir heldur ikki tað, sum er eftir av degnum.
Smyril siglur sum ætlað kl. 17:30 av Krambatanga og úr Tórshavn kl.21:15
Sí eisini


text:
Bára: Persónligar upplivingar skapa sterkar sangir
Songkvinnan Bára Silvansdóttir hevur júst verið á konsertferð í Íslandi við bólki sínum, og fríggjakvøldið spæla tey á Summar Festivalinum.
– Tað er ordiliga spennandi at fáa møguleikan á Summar Festivalinum, sigur Bára Silvansdóttir.
Hon hevur útgivið fleiri sangir – millum annað tann persónliga Skuggar.
– Eg skrivi um bæði tað, sum eg havi upplivað, og tað, sum onkur annar hevur upplivað. Tá ið tú skrivar um okkurt, sum tú sjálv hevur upplivað, so kann tað røra fólk meira, enn um tú bara skrivar um eitt ella annað, sigur Bára Silvansdóttir.
Her ber til at síggja video-samrøðu við Báru Silvansdóttir:


text:
Ein av okkara sosialráðgevum fer í barnsburðarfarloyvi og tí søkir Barnaverndartænastan í Tórshavnar kommunu eftir einum sosialráðgeva at byrja 1. juli 2018, ella skjótast tilber. Talan er um fulla arbeiðstíð fram til 30. juni 2019.
Talan er um eitt avbjóðandi starv á einum spennandi arbeiðsplássi við góðum starvsfeløgum.
Barnaverndartænastan arbeiðir sambært lóg um barnavernd og arbeiðið fevnir m.a. um málsviðgerð, kanningar og samrøður við børn og vaksin, at skipa fyri tvørfakligum samstarvi við samstarvspartar hjá Barnaverndartænastuni og gera tilmæli til barnaverndarnevndina. Somuleiðis skal tann, sum settur verður, kunna vera við í vaktarskipanini hjá Barnaverndartænastuni.
VIT YNSKJA OKKUM STARVSFÓLK, SUM:
FØRLEIKAKRØV
UMSÓKN
Umsókn saman við prógvum og cv skal sendast Tórshavnar kommunu, torshavn@torshavn.fo, í seinasta lagi mánadagin 11. juni 2018. Merkið umsóknina „Starv í Barnaverndartænastuni“.
LØN- OG SETANARVIÐURSKIFTI
Løn og setanarviðurskifti eftir sáttmála millum Starvsmannafelagið og Kommunala arbeiðsgevarafelagið.
MEIRA FÆST AT VITA
Meira fæst at vita um starvið við at venda sær til Jancy Biskopstø Klein, leiðara á Sosialu deild, jancy@torshavn.fo, telefon 302010.
———-
Barnaverndartænastan er partur av Sosialu deild. Á deildini starvsast 11 sosialráðgevarar, 6 familjuráðgevarar, 2 sálarfrøðingar og 2 skrivarar.


text:
Nú ið vit í fýra vikur hava hoyrt politiskar og ópolitiskar politkarar lovað grønt gull og svartar skógir, hevur Vencil ligið skerflatur við valfepri. Hann hevur havt upp ímotí 42 stig i fepri. Kaldasveittin hevur spríkt um pannuna og mentanar- og listareseptirnar komu ikki fram fyrr enn móti endanum á valinum. Ólukkudýrið hevur tó fingið […]
Í 1978 gav finska skaldið, Lars Huldén, út yrkingasavnið J.L. Runeberg och hans vänner. Johan Ludvig Runeberg (1804-77) er vorðin til finska tjóðarskaldið. Hann hevur yrkt finska tjóðsangin, “Vårt land”. Lars Huldén (f. 1926) er eins og Runeberg finnlands-svenskur rithøvundur. Huldén debuteraði í 1958 við savninum Dräpa näcken. Eins og Runeberg royndi at allýsa finska […]
Síðani týsdagin klokkan fimm, tá ið bókamessan í Frankfurt varð sett, hevur føroyski básurin, ið fekk pláss við síðuna av heiðursgestunum úr Íslandi, fingið rúgvur av vitjandi úr øll heiminum. Um eg skal lýsa stórleikan og forvirringin á einari slíkari messu, sum bókamessuni, so kann tað bara gerast við at tveita nøkur tøl út í […]
Í sambandi við, at Ísland er høvuðsnavnið, hava teir gjørt ein sal í Forumbygninginum um til eitt bókligt univers. Í dagsins samfelagi eru vit von við at skifta rás, tá ið vit ikki tíma at hyggja eftir onkrum í sjónvarpinum. Filmar, ið flest okkara hyggja eftir, eru kliptir soleiðis, at vit ikki skulu keða okkum […]
Fyri seks árum síðani fingu íslendarar tann ótrúliga og ábyrgdarfulla heiðurin, at teir skuldu verða heiðurs- og ársins navn á bókamessuni í Frankfurt. Tá ið íslendski búskapurin í 2008 fór at glíða við fúkandi ferð í undanbrekkuni, vóru føroyingar so mikið stórhjartaðir, at vit veittu íslendsku brøðrum okkara eina smædna fíggjarhjálp á 300 milliónir […]
Nobelheiðurslønin í ár fór til svenska skaldið, Tomas Tranströmer. Tranströmer er føddur í 1931. Hann fekk sítt fyrsta yrkingasavn, 17 dikter, givið út á Bonnier í 1954. Síðani tá, hevur hann givið út eini 15 bøkur. Virðis- og heiðurslønirnar hava verið nógvar. Yrkjarar kring heimin fegnast stórliga, nú hesin stóri yrkjarin hevur fingið eina so […]
Nú tað stundar til val, fara politikarar at hvessa sær pennar og skriva røður – at agitera, sum tað plagdi at kallast. Nógvar røður hava verið hildnar gjøgnum ár og dag. Fleiri teirra eru søguligar og hava borið lond framá. Aðrar hava ein heldur vánaligan tóna og hava sært og dripið nógvar heimsborgarar. Her eru […]


text:
Verkætlanir 2006
Fiskimálaráðið hevur gjørt av at játta pening til 13 nýggjar verkætlanir av játtanini Fiskivinnuroyndir. Harumframt er framhaldandi játtan latin til 11 verkætlanir, sum eru byrjaðar í 2004 og 2005.
Seinnu árini hevur verið dentur lagdur á at fáa vinnufyritøkur at luttaka í verkætlanini.
Í ár hava vinnufyritøkur fingið 44% av játtanini, meðan almennir stovnar hava fingið 27%. PhD verkætlanir hava fingið 16% av játtanini. Granskingarkjarnurnar, sum Fiskimalaráðið setti á stovn fyri 2½ árum síðani, hava fingið 13% av játtanini.
Samanborðið við 2004 og 2005 sæst, at vinnufyritøkur fáa játtað knappa helvt av peninginum í 2006, og er hetta í tráð við tey endamál, vit hava arbeitt eftir seinnu árini. Játtanin til PhD verkætlanir og til verkætlanir hjá teim 3 kjarnunum (biotøkni, framleiðslutøkni og reiðskapstøkni) er økt fyri 2006. Játtanin til aðrar “almennar stovnar” er minkandi seinastu 3 árini.
Fylgiskjal 1: Verkætlanir 2006


text:
TB | 31/07/13
3. deild: EB/Streymur 2-3 TB
Hóast nógv avboð, og hóast onkur leikari ikki møtti upp, vann okkara 3. deildarlið tann 27. juli ein útsettan dyst á EB/S við Margáir í Streymnesi.
Dysturin endaði við einum 3-2 sigri til okkara menn, eftir hava verið frammanfyri 2-0, áðrenn EB/S megnaði at javna til 2-2. Stutt áðrenn leiklok setti Fríði Strøm tó bóltin í EB/Streymamálið til endaliga úrslitið 3-2.
Sigurin førur við sær, at liðið nú liggur á ørðum plássi í meistarbólkinum í 3. deild við 14 stigum og harvið eisini til uppflyting.
JRS


text:
29. maj 2015
28. maj 2015
Djóradagar og "Summer of love"
Komandi vikuskiftið verður karmur um Djóradagar hjá Føroya Ríðingarfelag.
Hetta er seytjandu ferð hetta tiltak er á skrá, og eru hvørt ár nógv fólk ið nýta høvið at vitja á økinum í Havnardali.
Tað er eisini nógv at síggja í ár, umframt útstillarar sum vísa ymisk ting fram, eru nógv djór og annað forvitnisligt. Tyrla, stigabilar, hoppiborgir og mangt annað sum børnum dáma.
Til tey vaksnu eru góðar umstøður at fáa sær ein kaffimunn og at hvíla sær beinini, meðan børnini renna runt á stóra økinum hjá ríðifelagnum.
Sum nakað nýtt í ár hevur Felagið Føroysk Ross, fingið eitt heilt fjós fyri seg sjálvi, har tey fara at vísa teimum vitjandi okkara heilt serstaka rossaslag. Felagið fer eisini at gera kanningar á ryssum meðan tiltakið er. Hetta er partur av virkisætlani "Summer of love" ið skal stimbra um nøringina av føroyskum rossum.
Tiltakið er leygardagin og sunnudagin millum kl 14 og 18.
Sum nakað nýtt í ár hevur Felagið Føroysk Ross, fingið eitt heilt fjós fyri seg sjálvi, har tey fara at vísa teimum vitjandi okkara heilt serstaka rossaslag. Felagið fer eisini at gera kanningar á ryssum meðan tiltakið er. Hetta er partur av virkisætlani "Summer of love" ið skal stimbra um nøringina av føroyskum rossum.
Tiltakið er leygardagin og sunnudagin millum kl 14 og 18.
'
27. maj 2015
22. maj 2015
9. maj 2015
Ruddingardagur 16/5 kl 9
Føroya Ríðingarfelag hevur ruddingar og arbeiðsdag á økinum hjá felagnum leygardagin t. 16/5
Tað er tilætlað at ruddingardagurin hjá okkum, ikki er samstundis við tí hjá býráðnum, so hava fólk møguleika at vera við til bæði.
Byrjað verður kl 9 við morgunmati í felagshúsinum, síðani verður farið til verka. Ætlanin er sum vant at rudda sum mest og samstundis gera smærri umvælingar ið hava ligið á láni.
Heitt verður á allar limir um at møta, minst til at ruskið hvørvir ikki av sær sjálvum, tað sum tú ikki tekur upp eftir tær, má grannin rudda fyri teg - So møtið fjølment, til eina hugnaliga løtu saman !
6. maj 2015
Er áhugi í ríðijakkum
Nevndin í Føroya Ríðingarfelag hevur seinasta árið arbeitt við einari ætlan um at gera nýggjar ríðijakkar til
okkara limir og onnur ið hava áhuga fyri tí.
Nú eru longu nógv ár síðani vit seinast keypti jakkar og við sponsorstuðli kundi selja hesar fyri ein góðan prís. So er spurningurin, hvat hava limir okkara áhuga fyri ?
Skula vit keypa líknandi jakkar sum seinast, ella skal tað heldur vera okkurt lættari ?
Skal tað vera dýr kvalitetsvøra, ella kanska heldur okkurt ódýrari ið øll hava ráð til ?
Hvat halda tit ? Sig tykkara meining við onkran í nevndini ella viðmerk á Facebook.
Abonner på: Indlæg (Atom)


text:
Hví segði Kaj Leo einki í 2013?
22-09-2018 - 15:18 - Jóanis Albert Nielsen
Nú ein ávís øsing hevur stungi seg upp í samband við drápið av 210 hvessingum í Hvalvík herfyri, serliga frá politikkarum og enntá frá einum fyrrverandi løgmanni, so kann eg ikki anna enn spyrja meg sjálvan, vita politikkarar ikki hvat gongur fyri seg. Grindalógin og grindareglugerðin er galdandi fyri grindahval, springarar og hvessing.
Tá spurnartekin verður sett við burðardygd so kann ein spyrja seg sjálvan, hví hava eina lóg og reglugerð um man yvast í tí burðardygga. Bjarni Mikkelsen nevndi í viðtalu vit ein journalist, at um vit komu uppá 30.000 - 50.000 so kundu vit taka spurningin upp.
Eisini kann eg upplýsa, tað eru somu mannagongdir galdandi fyri øll dráp, bæði tá talan er um grind, springarar ella hvessing.
Hví fyrrverandi løgmaður er á gosi nú undrist eg yvir. Í august mánaða 2013, meðan hann var løgmaður, løgdu 430 springarar beinini í Hvalba. Tá var ongin á gosi. Munurin millum 2013 og í dag er at nú hava vit Sea Shepherd gangandi ímillum okkum. Hesuferð hava tey fingið onkran føroyskan netmiðil at leggja eina upptøku hjá teimum út og harvið vunnið ein stóran sigur. Føroingar eru nú deildir í tvey og politikkarar og formaðurin í grindamannafelagnum eru løtt offur og eru misnýtt í framferðini hjá Sea Shepherd.
Sjálvur var eg til staðar í Hvalvík og tá eg av kvf seinni bleiv spurdur um upptøkurnar, sum lógu á netinum, svaraði eg sjálvandi, at hatta kundi eg als ikki góðtaka, men eg yvaðist í upptøkunum. Hevði nakar at grindamonnunum, sum vóru staddir har uppdaga hatta, so hevði hatta verið steðga beinanvegin.
Karl Johansen, sýslumaður.


text:
51 umsóknir um næmingapláss11-05-2012
Tá umsóknarfreistin var úti, 10. mai, høvdu 51 fólk søkt um næmingapláss í Eik. Umsóknirnar verða nú viðgjørdar, og í næstum verða nøkur teirra innkallað til samrøðu
Bassakort til foreldur08-05-2012
Nú sendir Bassi aftur føðingardagskort til Bassakundar í Eik. Tó eru føðingardagsheilsanirnar hesa ferð ikki adresseraðar til børnini sjálvi, tí hesum loyvir Marknaðarføringslógin ikki. Í staðin standa foreldrini sum móttakarar, tó at kortini eru ætlað sum ein lítil heilsan til børnini á teirra føðingardegi
Spar upp við fastari rentu03-05-2012
Eik bjóðar nú kundum sínum tveir nýggjar møguleikar at spara upp við fastari rentu, hetta við at binda peningin í ávikavist eitt ella tvey ár
Frítíðarløn á kontu 3. mai02-05-2012
Vegna tekniskar trupulleikar er frítíðarlønin tíverri ikki komin á kontu í føroysku peningastovnunum í dag 2. mai. Í staðin verður hon á kontuni 3. mai.
Myndafrásøgn: Netbankakvøld í Eik27-04-2012
Eik hevur seinastu vikurnar hildið 14 Netbankakvøld kring landið fyri fleiri hundrað kundum á øllum aldrum


text:
Námsfrøðingar til serstovuna Bólið
Søkt verður eftir tveimum námsfrøðingum til serstovuna Bólið í dagstovninum í Øksnagerði at arbeiða 30-35 tímar um vikuna frá 6. august 2018 ella eftir nærri avtalu.
Um námsfrøðingar ikki verða settir, kunnu hjálparfólk verða sett í tíðaravmarkað starv.
Bólið er ein serstova til barnagarðsbørn, sum hava kontakt og samskiftis trupulleikar.
Arbeiði í Bólinum er væl skipað, vit nýta t.d. Boardmaker myndir, fyri at dagurin gerst meira týðiligur fyri børnini, og vit eru úti og spæla og ganga túrar hvønn dag.
Tað er ein fyrimunur, um tú hevur royndir og vitan innan autismu.
Námsfrøðingur til barnagarðsstovu
Søkt verður eisini eftir einum námsfrøðingi at arbeiða 30 tímar um vikuna í barnagarðsstovu at byrja 6. august 2018 ella eftir nærri avtalu. Um námsfrøðingur ikki verður settur, kann hjálparfólk verða sett í tíðaravmarkað starv.
VIT KUNNU BJÓÐA:
Eitt áhugavert og týdningarmikið starv í einum dagstovni, har vit leggja stóran dent á at geva børnunum eitt trygt og mennandi umhvørvi at trívast og mennast í. Vit leggja dent á at arbeiða við viðurkennandi námsfrøði, rørslum, góðum relatiónum millum børn, foreldur og starvsfólk og “at fylgja sporinum hjá barninum”.
VIT VÆNTA AT:
– tú ert fakliga væl fyri og dugir væl at samstarva og samskifta
– tú hevur hug og evni at menna námsfrøðiliga arbeiðið á stovninum
– tú ert álítandi og megnar at taka ábyrgd og hevur gott yvirlit
– tú ert tolin og nærverandi
– tú vil vera við til at geva børnunum ein tryggan og mennandi gerandisdag
SETANARVIÐURSKIFTI
Størvini verður sett sambært sáttmála millum Føroya Pedagogfelag og Kommunala Arbeiðsgevarafelag Føroya.
UMSÓKN
Umsókn saman við viðmælum, upplýsingum um útbúgving og royndir skulu sendast til Tórshavnar kommunu, Postboks 32, 110 Tórshavn, ella sum teldubræv til torshavn@torshavn.fo í seinasta lagi mikudagin 30. mai 2018.
NÆRRI FÆST AT VITA
Meira fæst at vita um størvini við at venda sær til Sóleyð Í. Hermansen, stovnsleiðara, telefon 219959 ella Kára Skýlindal, varaleiðara, telefon 278014.